text:
Tambú Grandi
Seri di Herensia Kultural
Tambú grandi a drenta kontinente di Amérika ku bandanan militar for di Europa. Aki pueblonan indjan i tambe katibunan a kue e instrumènt, traha i toka nan tambú grandi. Pero for di tempu di Edat Media i probablemente asta promé ku esei hende tabata bati e mesun tipo di tambú akí. Segun Elis Juliana orígen di e instrumènt ta den un pasado leu i originalmente hende por a tende sla di tambú grandi na Afrika, China i India. Konhuntonan militar turko ta sera poblashon di Europa Oksidental konosí ku e instrumènt. Kaba e instrumènt akí ta ‘krusa laman ganchu’ yega Norteamérika, Sentroamérika i Suramérika. E tambú grandi di islanan di Karibe tambe tin antepasado militar.
E variante di Kòrsou yama efektivamente ‘Tambú Grandi’. E tin un diameter di mas o ménos 50 sèntimeter, un altura di 30 sèntimeter i e ta trahá di un barí grandi di palu, di kua ta kita e tapadera i e bòm, span kueru di karné na nan lugá. Dos hupel ta hala e kuerunan, tene nan steif. Un kabuya ku klòshi ku ta kore zig zag na forma di V rondó di ‘barika’ di e tambú i komuniká ku e hupelnan. E tamburero por trèk e kuerunan pa nan keda mas steif pa medio di e klòshi nan – ‘tortola’ – ku e ta sgùif manda laria via e pianan den forma di V. E forma ta kambia e ora ei den forma di ‘Y’.
Generalmente ta pone Tambú Grandi riba stul. E tokadó ta para òf sinta, i na lugá di bati tambú ku man e ta toka e Tambú Grandi ku dos palu di toka tambú. Palu di toka tambú tin na un punta un bolita di paña òf linnen. Na siglo diesnuebe i prinsipio di siglo binti Tambú Grandi ta hunga un papel importante na kunuku den ‘muzik di zumbi’, huntu ku benta, triangel, wiri i matrimonial. Pero den tempu moderno ku ta tononan digital i èmplifayer ta manda apénas tin lugá pa zonido di Tambú Grandi. E slanan dòf a muri bai i laga lugá pa drùmsèt, èmplifayer i ritmonan digital. Ta muzikantnan di gruponan musikal kultural manera Issoco so tin e kurashi ainda di bati kueru ku palu di toka tambú.
E mesun destinu ta warda e variantenan mas chikitu di e tambú ku kueru kada banda na Boneiru i na Aruba. Stèm di Boneiru su ‘Tambú di dos Banda’ ta zona pokopoko durante òptògt di maskarada, komo instrumènt kompañadó, huntu ku wiri, kuarta, kitara i un akordion. E muzikant ta kologá e tambú di dos banda rònt di su nèk i e ta usa meskos ku su kolega di Kòrsou dos palu di bati tambú. E tokadó di ‘Tambor’ di Aruba ta pone e barí bou di su brasa, ten’é ku un kabuya ku ún man òf e ta kolog’é rònt di su nèk. Rubianunan ta usa tantu nan man komo un palitu di bati tambú pa toka. E ritmo dòbel di e Tambor – toká ku man riba e kueru i e palu riba rant di e kaha di resonansia – te ainda ta zona banda di e instrumèntnan melódiko di konhunto- i típikonan.
E ‘Tambú grandi’ di NAAM ta prosedente di e tokadó Augustin Obispo Seferina, konosí komo Martijn Puy di Sta. Rosa, kende a biba di 27 di ougùstùs 1883 – 25 aprel 1963 . Elis Juliana a risibí e instrumènt, segun palabrashon, huntu ku su flùit di palu, pronto despues di despedida definitivo di e doño.
Foto: tambú grandi, di Augustin Obispo Seferina, konosi komo Martijn Puy,di felis memoria (kolekshon Brenneker/Juliana/NAAM)
Foto: grupo di Muzik di Zumbi dékada 60.
Fuentenan
Jos Gansemans, ‘Volksmuziekinstrumenten, Getuigen en Resultaat van een Interetnische samenleving, Koninklijk Museum voor Midden-Afrika, België, 1989.
Elis Juliana, ‘Guía Etnologiko no.1’, Curaçao, 1976.
James Blades, ‘Percussion Instruments and their History’.
Ku nos gratitut na Richard Doest i Elis Juliana.
Teksto: Eva Breukink. Potrètnan: Elis Juliana, TMS/NAAM


c: text/html

text:
Den luna di maart, Directie Natuur en Milieu, Departamento di Naturaleza y Medio Ambiente (DNM) a haya bishita di e team di Stichting Scubblebubbles cu a duna un presentacion di nan proposicion pa un di dos criadero di coral na Aruba.
Presidente di e board, Nichole Danser, conhuntamente cu Valerie van der Veldt, Isabel Bangma y Santiago Gonzalez Mora, a reuni cu Departamento di Naturaleza y Medio Ambiente pa splica con nan stichting ta trahando pa realisa e di dos criaderodi coral. Tambe nan a conta di e trabounan cu nan ehecutando pa por forma parti di un equipo di investigadornan (researchers) internacional. Di e manera ey crea un plataforma mas amplio pa expande nan conocemento ariba e topico.
E grupo di Scubblebubbles ta consisti di 33 boluntario di cual 27 ta certifica PADI openwater y otro 6 boluntario cu ta concentra ariba otro proyectonan manera esun di Pitchtime di Cedearuba. Hopi di e boluntarionan ta studiantenan di scolnan secundario di Maria College, de Schakel College y International School of Aruba.
Scubblebubbles su proposito ta pa yuda cuida y desaroya areanan cu coral tipo Staghorn Coral (Acorpora Cervicornis), den areanan caminda tin menos actividad humano pa asina e sorto di coral aki por crece y forma criadero di coralnan saludabel. Locual e grupo di boluntario di Stichting Scubblebbles ta bay haci ta, uza pidanan chiquito di coral (colonianan), cultiva y cria nan den un area cu tin cierto condicionan pa e coral por crece bon. Asina cu e coral cuminsa bira grandi y fuerte suficiente, lo transplanta of realoca nan pa un sitio di origen cu ta un area di 10 pa 15 meter hundo. E localidad aki lo ta uno cu e condicionnan necesario pa e sorto di coral aki. Den e area aki tampoco lo tin actividad humano pero mas importante e mester ta un area protehi y facil pa tene bista riba nan.
E team di boluntario di Scubblebubbles lo monitor y evalua e condicionnan di e criadero di coral. E team lo bay na e sitio di criadero tur siman pa haci mantencion di e coralnan. Entre otro, haci nan limpi contra alga y firecorals cu por bay crece y stroba e coral Staghorn. Tambe lo monitorea nan crecemento y desaroyo. Un bes cu e realocacion tuma lugar e voluntarionan lo sigui monitorea e condicion y salud di e coralnan, teneniendo na cuenta e cantidad di pisca rond di e area di coral. Scubblebubbles tambe ta forma parti di Project AWARE di PADI internacional.
Departamento di Naturaleza y Medio Ambiente a keda impreciona pa e initiativanan di Scubblebubbles y a felicita nan cu e exito di e prome criadero y ta apoya nan esfuerzo pa e di dos criadero di coral. E initiativanan aki tambe ta aporta na e metanan mundial pa un desaroyo sostenibel. Ta trata aki di SDG #14 - Bida bou awa, cu ta pa conserva y uza oceano, lama y e fuentenan marino na un manera responsabel y sostenibel.
Foto courtesia di Nichole Danser

robotstxt: allowed

filter: keep


text:
ORANJESTAD — Durante e debate ‘millennial edition’ cu a tuma lugar siman pasa, e tema di insiguridad riba nos pais a bolbe bin padilanti. E pregunta cu e lidernan politico mester a contesta, ta con bo partido lo hasi Aruba mas sigur atrobe.
Lider di MEP Evelyn Wever-Croes a duna un bon splicacion riba esaki.
SEGURA NOS COSTANAN
Nos mester cuminsa cu segura nos costanan pa stop importacion ilegal di hende, arma y droga. Pasobra tanten cu nos no segura nos costanan, nos no por pone orden paden den cas. Con nos ta hasi nos costanan mas sigur? Bin bek cu e radarnan pa vigila e costa manera e radanan chikito tabata funciona. Bin bek cu e helicopter, pasobra awor ora un preso hui, no tin ni helicopter pa buske. Regla e posicion di Warda Nos Costa, duna nan e autoridad y especialmente material pa nan por traha, pa asina nos por controla nos costanan mihor y segura nan.
PONE ORDEN PADEN DEN CAS
Combati criminalidad cu man duro, sino criminalnan ta tuma over. Nos mester mas polis riba caya, y mester duna departamentonan di husticia material y equipo pa nan funciona. Mester percura pa formacion di agentenan policial nobo, y percura pa e placa ta disponible pa cumpli cu esaki. Pasobra e forma con empleadonan di KIA, KPA, Imigracion, CEA, Warda Nos Costa, Brandweer mester eherse nan trabou, ta bergonsoso, y no ta digno di un pais cu ta pretende di ta 5 strea.
Pa trese mas seguridad y trankilidad den e area turistico, mester introdusi ‘tourism police’ specialisa pa opera na un forma cu no ta intimida turista, pero manteniendo orden den area turistico.
REVISA TUR LEY PA CABA CU ABUSO
Pa por pone orden bek den nos pais ta importante pa revisa tur e leynan pa mira cual mester cambia. Leynan cu ta protehe esun cu ta hasi malo, mester wordo cambia. Castigonan mas severo mester wordo implementa.
Ta asina so nos lo logra hasi Aruba un lugar sigur atrobe. Mester remarca cu lider di MEP Evelyn Wever-Croes tabata esun cu a resalta den su contestanan, cu na un forma hopi profesional y determina a splica con lo atende cu e problemanan serio di nos pais.


text:
Willemstad – Minister di VVRP señora Zita Jesus-Leito huntu ku Sulex Caribbean, ROP i Domeinbeheer a duna inisio na e proyekto ‘Sulex Sapate'. Esaki ta un proyekto nobo pa konstrukshon di 4 bibienda alternativo komo modelo na Sapaté, pa e proyekto piloto den bario di Abrahams.
E apertura ofisial a tuma lugá dia 17 di sèptèmber último. E proyekto aki a ranka sali na komienso di aña 2019 i ta komienso di un trayekto pa traha un total di 23 kas. Kada un lo tin su diseño úniko. Sulex Caribbean ta brinda bibiendanan alternativo i moderno ku alabes ta bon pa nos medio ambiente. E kasnan ta kuminsá for di Nafl. 140.000 bai ariba, pues ta relativamente ekonómiko.
Komo parti di e vishon di Minister Jesus-Leito pa kumpli ku e nesesidat di pueblo di Kòrsou pa bibienda, Gobièrnu a sera un asina yama ‘Public Private Partnership’ (PPP) ku Sulex Caribbean pa konstrukshon di 4 kas modelo na Sapaté, i siguí pa 19 kas mas na Abrahams. Den e tipo di proyektonan aki, Gobièrnu ta sòru pa e tereno den forma di erfpacht, i Sulex ta sòru pa e infrastruktura i traha kasnan pagabel pa nos komunidat. Tur persona ku ta riba lista di espera di Domeinbeheer tambe ta bini na remarke pa e kasnan. Na momentu di aplikashon, por indiká esaki i ta risibí un trato preferensial. Pa mas informashon tokante e proyekto aki, i aplikashon pa kas por subi riba website www.sulexcaribbean.com
Esaki ta e promé proyekto di Sulex Caribbean ku ta kuminsá den Sapaté i Abrahams, i despues lo sigui ku mas proyektonan similar den diferente bario. E proyekto aki sigur lo duna un realse mas na e bario di Sapaté.
Sulex International, bou di kual Sulex Caribbean ta resorta, tin proyekto grandi na Ulanda, Nigeria i Ghana. Awor ta ekspandé na Kòrsou tambe, no ku solamente kas pero tambe invershon den otro proyekto komersial ku ta generá trabou.
Bou di guia di Servisio pa Planifikashon Urbano (ROP), e tim kordinadó di Gobièrnu kual ta konsistí tambe di ekspertonan di Domeinbeheer, Servisio pa Obra Públiko (OW) ta traha na un manera serio i diligente pa éksito di e proyekto aki.


text:
KRALENDIJK – Djaweps atardi Ruthmilda Susana “Ruth“ Damascus a keda sorprendí pa un yamada di gezaghèber di Boneiru Edison Rijna, miéntras e tabata na kas den kompania di 3 amiga. Tres amiga a bisa “Ruth” ku nan ta pasa na su kas un momentu pa kombersá. Miéntras nan tabata na kas di “Ruth”, telefon di “Ruth” a rin. Momentu ku el a kontesta tabata gezaghèber Rijna, kende a tuma kontakto kuné i a informe ku e yamada ta pa informe ku a skohe e pa duna rekonosementu di Kondekorashon Real. Tabata un sorpresa enorme, i na e momentu ei mas hende yegá den famia a presentá. Nan tabata na altura ku e yamada ta bai tuma lugá. Normalmente riba fecha natal di su mahestat Rei Willem Alexander, ku ta 27 di aprel, ta duna rekonosementu na 4 persona komo kondekorashon real.
Debí na e pandemia di “COVID-19 a posponé e aktividat ku probablemente awor ta organis’é den luna di ougùstùs 2020. E momentu ku gezaghèber a menshoná ku e ta rekonosé señora Damascus komo Decorandus , el a komprondé e motibu di presensia di e amiganan. Señora Damascus a emoshoná e momentu. E informashon a mishi ku su kurason. Radio Live 99.9 FM tabatin e privilegio di a drenta den kas di e Decorandus, poko despues ku a informá ‘Ruth’ di e Kondekorashon Real. A saka potrèt di esnan presente, entre otro Ruth i su esposo Rafael, amiganan i algun miembro di famia mas yegá.


text:
PROJECTO IDEA – “Kidspreneurs Bazaar” sigur un exito
Diasabra ultimo a tuma luga e “Kidpreneur$ Bazaar”, den Caya Betico Croes banda di ALDO.
E bazaar aki a wordo organisa door di IDEA y a wordo presenta door di e muchanan cu a participa e aña aki den e projectonan di: “Kidpreneur$ with BIG Ideas” y “Kid$ BIZ Market”.
1. “Kidpreneur$ with BIG Ideas” ta un projecto di 2 aña cu a cuminsa e aña aki 28 februari y lo termina otro aña december 2019.
E projecto aki ta wordo ofreci na tur e 9 traimerdianan na Aruba y ta destina pa e muchanan di 5-de y 6-de klassen cu ta bishitando Traimerdia.
2. “Kid$ BIZ Market”, a tuma luga durante e herfstvakantie (1-5 okt-2018). Y e projecto aki tabata pa muchanan cu no ta bishitando traimerdia. Un totaal di 32 mucha a participa na e projecto aki.
E projectonan aki a ofrece e muchanan educacion empresarial cu lo yudanan reconoce oportunidadnan comercial, door di siñanan con pa gana placa ya for di un edad hopi jong usando nan mesun creatividad. Esaki nan ta hasi door di haya workshop den diferente angulo, manera den arte p.e.: carchi creativo, pintamento riba canvas y con pa crea un areglo musical cu lo por genera placa. Tambe nan a siña con pa traha juice y snacks saludabel/natural. Ademas nan a haya les teoria di finansa y cada mucha a traha nan mes un business plan, di nan negoshi cu nan tin den mente.
Durante e workshopnan nos por a ripara cu cada mucha cu a participa den e projecto aki, tabata hopi satisfecho y a keda motiva pa un dia nan por experiencia den un forma educativo, kico ta pa “ser un comerciante”.
Pa e motibo aki, Iniciativa pa Desaroyo di Empresa Arubano (IDEA) ubica den oficina di Departamento di Asuntonan Economico, Comercio y Industria (DEZHI) a dicidi di organisa un “Kidpreneur$ Bazaar”, pa e muchanan aki.
E traimerdianan cu a participa e aña aki den e bazaar tabata: Traimerdia Dakota, Traimerdia Morgenster, Traimerdia Sabana Basora y Traimerdia O’stad. Otro aña e otro 5 Traimerdianan cu lo jega na turno lo participa den un bazaar similar.
Durante e bazaar aki 25 muchanan a bin hunto como un comerciante ariba nan mes, y a bende diferente productonan manera: cupcake, juice di lamunchi, pinturanan ariba canvas, kuki, mata, pinturanan riba boter, differente decoracionnan di pasco, armband, slime etc. Mas na final di e anochi algun artistanan jong a presenta diferente cantica di pasco y tambe e tur hende presente por a disfruta di e luz nan di Pasco.
Cada mucha presente na e bazaar aki por a experiencia con pa ta un bon comerciante, door di comunica y ta amabel cu cliente y tambe a siña con pa duna nan producto un bon prijs pa asina nan por wordo bendi.
Tur mucha a bende hopi bon, y a bay cas satisfecho cu nan ganashi bon mereci.
IDEA kier a gradici tambe tur su partnersnan manera, SETAR, Elite Promotions & Entertainment, Bureau Traimerdia, Departamento di Cultura, CEDEHM y DOW, pa e evento exitoso aki di: “Kidpreneur$ Bazaar”.
Un danki na tur e pueblo di Aruba cu a bin duna e muchanan aki, cu ta nos futuro, nan aportacion. Y un danki na cada mayor cu a confia den nos, y a sigi guia nan yui pa por a participa den e bazaar aki.
Y por ultimo nos kier a desea tur e muchanan cu a participa den e projecto di “Kidpreneur$ Bazaar” hopi exito.
Abo tin un Idea? Hasi bo Idea realidad. Bishita Idea na Departamento di Asuntonan Economico, Comercio y Industria, na Sun Plaza di dos piso, y nan lo yudabo cu tur informacion y guia necesario.
- Maximum price list: 16 october 2021 October 21, 2021
- Announcement new maximum prices: 16 october 2021 October 21, 2021
- Macuto di Compras: 16 oktober 2021 October 15, 2021
- Macuto di Compras: 9 oktober 2021 October 15, 2021
- New gasoline price publication: 13 october 2021 October 13, 2021
- Macuto di Compras: 2 oktober 2021 October 4, 2021


text: KRALENDIJK – Direktor interino di ofisina di turismo, Delno Tromp a stòp di laborá i asumí e responsabilidat komo direktor interino di Tourism Corporation Bonaire (TCB). E tin un kontrakt ku ta finalisá promé di sèptèmber 2020, sinembargo e no ta den funshon mas. Delno tabata hopi kerí na inisio di e labor na TCB i parse ku último temporada sierto kos no tabata kana korektamente. Radio Live99.9FM ta dispone di e informashon ku Tromp ta kompletamente uni na palabra nan di Ben Oleana, e eks direktor interino di Bonaire Holding Maatschappij (BHM) ku tambe a entregá su karta di retiru resientemente, entre otro pa motibu ku kosnan no ta kanando bon den departamentunan di Gobièrnu di Boneiru. Ainda no por nombra un direktor nobo. Na diferente okashon a prologá e kontrakt di Delno loke na prinsipio tabata pa solamente 3 luna di trabou. E mester a atendé ku e direktor nobo, sinembargo te awor esei no tabata e kaso. E direktor no a bira un realidat. Tin indikashon ku e momentu aki ta unu hopi importante pa TCB, relashoná ku e situashon aktual pa loke ta trata turismo. Otro kos ta ku Tico Croes, e persona ku ta tras di e plan stratégiko di turismo, tambe kosnan no ta kana den bon direkshon segun por komprondé. Esaki debí ku TCB no tin sufisiente stabilidat. Elvis Tjin Asjoe kende ta diputado enkargá ku e parti di turismo, a menshoná ku TCB ta buskando un direktor i nan ta na altura ku Delno a entrega karta di retiru.


text:
E Organisashon
Pa kumpli ku su tarea e Defensor di Pueblo ta disponé di un Ofisina. E Ofisina aki ta legalmente ankrá den artíkulo 10, promé sekshon di e ordenansa nashonal defensor di Pueblo. E sistema di traha i e organisashon di e Ofisina di Defensor di Pueblo ta wòrdu determiná dor di e Defensor di Pueblo. E kondishonnan di trabou di e personal ku ta den servisio ta wòrdu depositá den un reglamentu di personal. Konsekuentemente e Defensor di Pueblo ta outorisá pa tuma personal den servisio segun akuerdo laboral sivil. E reglamentu aki ta wòrdu aprobá despues di haña aprobashon segun dekreto nashonal.
Tantu e presupuesto di e Ofisina komo e responsabilisashon di e gastunan hasí ta forma parti di e presupuesto, respektivamente e kuenta di Estado, bou di e kapítulo Órganonan di Estado.
E Ofisina di e Defensor di Pueblo Kòrsou ta konsistí aktualmente di e siguiente personanan:
-
Señor mr. Keursly R. Concincion
-
Señor Raymond Mathilda
-
Señora mr. Bernice Rollings
-
Señora Geritne Goeloe
-
Señora Lysandra Crestian
-
Señora Sulaica Martis
Entrega keho
Tur hende tin derechi di hasi un petishon na Ombudsman pa hasi un investigashon riba e manera ku un organo gubernamental komporta su mes den sierto situashon ku un siudadano of persona di legal.
Den media
Programa informativo Ombudsman 2020
Episodio 4 - Transparensha di Gobernashon
(Transmishon 3 novèmber 2020)
Orario di ofisina
Nos ora nan di ofisina ta di djaluna te ku djabierne.
Inloop: 08.30 - 11.30
Sita: 14.00 - 15.30


text:
Kralendijk – Boneiru a traha su lista ku nivel di riesgo pa diferente pais. E isla ta distinguí 4 nivel di riesgo: masha abou, abou, haltu, masha haltu. E nivelnan di riesgo i e kondishonnan pa biaha pa biaheronan di e paisnan, ta drenta na vigor djasabra 17 di yüli 2021. Biaheronan ku ta bini na e isla mester tene kuenta ku rònt mundu situashon di COVID-19 por kambia lihé. Ke men ku e nivel di riesgo di un pais por kambia lihé tambe.
Riesgo masha abou
E paisnan ku riesgo masha abou ta:
Saba, Sint Eustatius.
Riesgo abou
E paisnan ku riesgo abou ta:
Alemania, Australia, Austria, Bulgaria, China, Finlandia, Fransia esta Corsica so, Gresia, Hapon, Hungria, Irlanda, Islandia, Italia, Kroasia, Liechtenstein, Luxemburg, Malta, Nueva Zelandia, Noruega, Polonia, Repúblika Cheka, Rumania, Ruanda, San Marino, Singapur, Siudat Vatikano, Slovakia, Tailandia, Surkorea, Suisa.
Riesgo haltu
E paisnan ku riesgo haltu ta:
Cyprus, Estados Unidos, Fransia, sin Corsica, Hulanda (te ku 18 di yüli 2021), Portugal, Spaña.
Riesgo masha haltu
E paisnan ku riesgo masha haltu ta:
Argentina, Bangladesh, Bolivia, Brazil, Chile, Colombia, Costa Rica, Ecuador, Guyana, Guyana Franses, Hulanda (entrante 19 di yüli 2021), India, Kuweit, Maldivas, Mongolia, Myanmar, Namibia, Nepal, Oman, Pakistan, Panamá, Paraguay, Perú, Reino Uní, República Dominicana, Seychelles, Suráfrika, Sürnam, Uruguay, Venezuela.
Ta konsiderá paisnan ku no ta menshoná den un di e kuater nivelnan di riesgo aki riba, komo pais di riesgo haltu. Pa último notisia tokante e kondishonnan pa biaha pa Boneiru i nivel di riesgo di paisnan: www.boneirukrisis.com/biaha


text:
Hanchu pa gobiernu i smal pa pagadónan di belasting, aña 2020 ta yegando na su fin i no a kuminsá atendé ku pago di “Inkomstenbelasting” di aña 2019
Hanchu pa gobiernu i smal pa pagadónan di belasting, aña 2020 ta yegando na su fin i no a kuminsá atendé ku pago di “Inkomstenbelasting” di aña 2019
Suskrito a wòrdu aserka pa masha hopi siudadano ku durante di último lunanan a haña bishita di deurwaarder na nan kas pa pone beslag riba nan propiedatnan debí ku nan tin un òf otro pago di belasting ku nan no a kumpli kuné.
Nos frakshon tin komprondementu pa e maneho aki di Minister di finansa, debí ku komo siudadano di e pais aki nos tur tin e responsabilidat di kumpli ku pagonan di belasting pa asina gobiernu tambe por kumpli ku gastunan di pais.
Loke a sorprendé mi persona siman pasa ta e informashon ku te ainda na ofisina di belasting no a kuminsá prosesá e asina yama “Inkomstenbelasting” (IB) di aña 2019. Ta parse ku te ainda Minister Gijsbertha no a duna outorisashon pa kuminsá prosesá e IB nan di aña 2019, miéntras ku nos ta yegando na final di aña 2020. Esaki ta un falta di rèspèt i Minister di Finansa ta trapando riba derechi di siudadanonan ku ta kumpli ku lei i entrega nan IB na tempu.
Konforme lei un siudadano mester entrega tur aña su IB i konforme lei esaki mester wòrdu prosesá i e siudadano tin di wòrdu informá si loke a ser paga ta di mas òf si e tin ku paga algu mas aserka. Siudadanonan ta kumpli i entrega nan IB, ya nan a kustumbrá ku den luna di yüni te ku desèmber nan ta wòrdu informá riba nan IB i ta risibí bek loke nan tin derechi riba dje.
Pa medio di e komunikado aki frakshon di MFK ta hasi un apelashon dramátiko riba Minister Gijsbertha pa informá komunidat ki dia departamento di belasting ta kuminsá revisá IB nan entrega i pa ki fecha esnan ku a paga di mas por risibí bek loke nan tin derechi riba dje.
No ta hustu ku pueblo ta kumpli ku lei i entrega su IB i gobiernu ta keda sin kumpli ku e siudadano dor di kontrolá su IB i informe si e tin derechi riba risibí su sèn bek. Minister Gijsbertha ku e desishon aki, di keda sin atendé ku prosesamentu di IB di 2019 ta habri porta pa e siudadano tambe keda sin paga su belasting nan di 2019, debí ku Minister no por implementá un sistema di hanchu pa gobiernu i smal pa pagadónan di belasting
Kumpli ku pueblo pa pueblo tambe por kumpli ku gobiernu, meskos ku gobiernu tin problema debí na mal maneho ku finansa, e pueblo tambe tin nesesidat finansiero debí ku gabinete Rhuggenaath a pasa medidanan ku a afektá tur siudadano.
Pueblo kier sa i MFK ta puntra, debí ku Nos Kurason ta Bati pa Kòrsou….!!!
Gilmar “Pik” Pisas
Lider di Frakshon di MFK


text:
KRALENDIJK – Studiantenan di e skol sekundario Scholengemeenschap Bonaire (SGB) ta di opinion ku mester pone bon atenshon na e malkomunikashon entre nan i dosentenenan na e skol. Tambe mester analisá e manera kon ta duna lès. “No mester wak nos komportashon só, pero tambe di e dosentenan.” Asina algun studiante a bisa ora a puntra nan opinion riba un aserkamentu mas severo i situashon na SGB. E manera tiki motivante i tiki inspirativo ku ta duna lès ta influensha e komunikashon na SGB.
Algun siman pasá direktor interino Lydia Emerencia a anunsiá ku lo introdusí medidanan di sero tolerensha kontra di mal komportashon di alumnonan. Emerencia a papia asta di komportashon tirániko. Tin kuestion di bringamentu, pleitu ku palabra malu, menasa i intimidashon seksual. E aserkamentu mas severo ta parti di un plan di seguridat integral den kua SGB lo atendé di manera preventivo i mantenshon di órden kontra agresividat i mal komportashon di studiantenan.
Malkomportashon
Algun studiante di nan banda ta haña ku e esfera na skol a drecha hopi kompará ku aña pasá. Tambe e relashon entre studiantenan ta bon. E malkomportashon ta mas bien den direkshon di dosentenan. Nan mes ta rekonosé na mal komportashon, pero ta haña ku dosentenan tambe ta malkomportá nan mes.
Karni putrí
“Awe un dosente a yama un mucha ‘karni putrí’, un studiante ta bisa. “I si nos zundra bèk, ta manda nos e lider di tim.” E diferente alunonan ku a puntra nan opinion ta papia di aserkamentu ménos pedagógiko, lèsnan ku no ta motivante i tiki variashon den lès. “Nan ta ni tende nos.”
For di e rekashonnan di e alumnonan por konkluí ku ta reina un falta di komunikashon entre studiantenan i dosente. Aparte di e lèsnan ku ta kai afó pa motibu ku dosentenan fiho ta sigui estudio, tin studiantenan ku ta spèibel pasobra nan no ta motivá. Un solushon di un studiante a zona fásil: “Kuminsá duna lèsnan dushi, nos komportashon lo drecha. No tin mester di aserkamente mas severo. Si no ta asina, lo mi sigui spèibel.”
Outor Belkis Osepa


text:
Romar Trading Company N.V. a yama sommelier Federico Trost bon bini riba e isla cu un serie di evento diseña pa promove y promove e biñanan di Santa Margherita cu ya caba ta sumamente popular. Riba diamars, Trost a ofrece un evento na Hostaria da Vittorio’s. Ta trata aki di un lunch priva cu a wordo teni na honor di e top empresanan cu ta bende e marca riba e isla. E embahadornan di e marca a ricibi reconocemento special pa nan dedicacion y pasion pa e biñanan di Santa Margherita. Esnan invita a inclui restaurateurnan y miembronan di prensa, kendenan hunto a disfruta di un lunch di cuater plato deliciosamente prepara. E doño di Hostaria Da Vittorio, e chef maestro Vittorio Muscariello y artista di biña Clive Faustin di Romar Trading, a yama nan invitadonan un bon bini caluroso, y mientras cu Vittorio a presenta su platonan di mas delicioso, Clive a keda yena nan glasnan cu e biñanan bon frieu di Santa Margherita, cuminsando cu e Prosecco, sigui pa e Pinot Grigio cu e prome plato y e Chianti Classico cu e plato principal. E menu cuidadosamente planea a inclui Prosciutto di San Daniele acompaña pa figs fresco y melon, sigui pa un pasta Tagliolini fresco cu Clams Italiano, konoflok y azeta di Oleifi extra virgin, 100% Italiano. E plato principal, baby rack of veal sasona cu rosamarino fresco, konoflok y azeta di oleifi, a wordo escolta pa arroz Arborio cushina cu porcini mushrooms fresco y polenta cu truffles preto. E pasaboca, un Torta Gianduia, tabata un delicioso treat di chuculati y hazelnoot. Den e oranan di anochi na e bunita tienda di biña di La Bodega, situa na Gutenbergstraat, e mesun pareha di hosts anima, Federico Trost y artista di biña Clive Faustin a entretene un grupo di comerciante local y experto di biña pa un cena di cuater plato prepara pa e chef Italiano Pietro Mesci, incluyendo un antipasto tradicional di oleifi den azeta, artisjok y peper di peppadew yena cu keshi di cabrito, un prome plato di Risotto Modica cu Chorizo Siciliano, y Filetto di Manzo con Salsa di Mango como plato principal. E miho Tiramisu na mundo a wordo sirbi como e pasaboca. Aki por mira algun momento di dos evento hopi aprecia. E biñero di Santa Margherita ta conta cu ochenta aña di historia “actual,” sinembargo, el a disfruta di mas di dos siglo di actividad comercial den e Veneto! Funda na 1935 pa Count Gaetano Marzotto Jr., el a revoluciona bebemento di biña y a logra di produci Italia su vino faborito! Awendia, e biñanan di Santa Margherita ta conoci pa nan atraccion grandi pa consumidornan y tremendo accesibilidad hunto cu nan ventaha di produccion moderno di biña. Nan ta obtenibel rond di mundo na mas di 70 pais y ta wordo sirbi na Aruba na tur e top restaurantnan. Trost, kende ta un Sommelier Certifica di Biña y e Gerente di Export Manager pa Santa Margherita Wines, tambe lo bini hunto cu e isla su waiternan y bartendernan pa un entrenamento personalisa y priva, pa asina nan por siña mas tocante e arte di biña y ricibi conseho riba e combinacion di cuminda y biña. E bishita lo termina cu un otro tremendo cena di Santa Margherita unda amantenan di biña local lo disfruta di e presencia di Sommelier di Biña Federico Trost na La Trattoria El Faro Blanco.
Golf Caritativo pa Beneficia e Fundacion di Autismo
April 12, 2016 0
Proyecto ‘Samsung Smartschool’ ta un hecho !!
January 28, 2015 0
KLM Aruba viert 80ste verjaardag
November 17, 2014 0


text:
Koperashon Curaçao CleanUp i CITRO pa limpiesa di aria di mangrove na Caracasbaai.
Curaçao Clean Up
Koperashon Curaçao CleanUp i CITRO pa limpiesa di aria di mangrove na Caracasbaai.
Pa konkluí sèptèmber, nos luna di limpiesa, Fundashon Curaçao Cleanup (CCU) djasabra último a bolbe tene un akshon di limpiesa. Esaki despues ku 2 siman pasá, ku tabatin e eksitoso akshon di limpiesa mas grandi na mundu, World Cleanup Day kaminda 2.400 boluntario a limpia 95 area riba nos isla den un mainta i a rekohé komo 414.000 kilo di shushi.
Djasabra último otro akshon di limpiesa a tuma lugá den e area bunita di mangrove, konosí komo Piedra di Sombra na Caracasbaai. E area aki – ku no ta fásil pa yega via tera – tabatin basta shushi ku laman a spula pero tambe shushi ilegal di dùmp for di e mirador di Vista Royal.
E boluntarionan a haña ayudo di CITRO pa transportá e shushi via laman. E akshon tabatin 70 saku di shushi komo resultado ku un peso di mas o menos 700 kilo.
Curaçao Clean Up ta mira bèk riba un luna di limpiesa eksitoso ku a pone enfasis riba atendementu ku shushi na un forma responsabel. CCU ta sigui hasi un yamada na un i tur pa atendé ku shushi na un forma korekto. Nos naturalesa ta muchu kostoso i vulnerabel pa atend’é na un forma indiferente.


text:
Pakico NPR 2014 tabata necesario?
Tabata cla cu NPR 2011 lo no ta financieramente sostenibel mas. Medida tabata necesario pa mehora e durabilidad y e pago di e areglo di pensioen. Na momento cu a introduci NPR 2011, e grado di cobertura di e fondo no tabata suficiente y a palabra cu Gobierno y e dunadonan di trabou lo paga durante un par di aña un prima di recuperacion. Awo a dicidi pa haci e pago den un solo biaha pa trece e grado di cobertura na 100%. Otro factornan cu a hunga un papel pa e cambio tabata e hisamento di e edad di pensioen di AOV y regla fiscal nobo.


text:
Minister Pietersz- Janga a bishitá DSH, AVB i Asuntunan Veterinario
Den kuadro di su rekorido
na servisionan di su ministerio,
Minister Pietersz- Janga a bishitá DSH, AVB i Asuntunan Veterinario
Willemstad – Durante e dianan ku a pasa Minister di Salú, Medio Ambiente i Naturalesa, dr. Dorothy Pietersz- Janga, a bishitá mas servisio di su ministerio. Anteriormente Minister a bishitá i sera konosí na ofisina sentral di ministerio i G&Gz, i awor a toka turno ta Departamentu Salú Hubenil (DSH), AVB (ántes LVV) i Asuntunan Veterinario. Na tur e tres servisionan aki Minister a sera konosí ku personal i a hasi rekorido den e diferente departamentunan. Ku e último bishitanan aki Minister a bishitá tur servisio ku ta forma parti di e dos sektornan di su ministerio.
Na DSH Minister a keda risibí pa dr. Hilmig Davelaar kual huntu ku e personal a elaborá ku Minister tokante trabounan di e servisio. Despues di esei Minister a haña un rekorido den e edifisio i demostrashon di instrumentonan ku ta keda uzá. Na AVB, despues ku Minister a sera konosí ku personal, a sigui un rekorido kaminda Minister por a tuma nota di e traktornan, animalnan ku AVB ta kria i proyekto di plantamentu. Na Asuntunan Veterinario Minister a keda risibí pa dr. Arnold Dwarkasing ku mediante un presentashon a duna tur informashon relashoná ku e servisio. A klousurá e bishita ku un rekorido den e abatuar.


text:
DEN HAAG – Hende pober no mester konta ku nan situashon lo mehorá ‘drastikamente’. E mensahe aki gobièrnu di Boneiru ta duna awor. Gobièrnu ta teme ku gabinete no ke tuma un desishon drástiko i ta sinti e nesesidat di bati alarma.
E diputado boneriano Nina Den Heyer ta haña difísil pa ekspresá krítika abierto na sekretario di estado Van Ark (VVD). Pasobra Van Ark segun e a pone mas paso ku tur esnan anterior pa drecha e previshonnan sosial. Pero tempu ta pèrta: otro aña a planeá elekshonnan nobo di Tweede Kamer (parlamento hulandes) i no tin mehorashon grandi ta bini, gobièrnu ta haña.
“Ke men Den Haag mester bini ku solushon pragmátiko awor pa un temporada. E gabinete aki ta sobra no mas ku un aña pa goberná” Den Heyer ta atvertí. “Bolbe warda investigashon i evaluashon, no ta yuda hende niun ora. Boneiru tin kasi dies aña ta warda.”
‘Situashon apsurdo’
“Ta apsurdo ku pa un parti mi ta dependiente di Reino pa haña sa kiko e situashon eksakto na mi isla ta si ta trata di hende den ònderstant”, Den Heyer ta konta. E sifranan di ònderstant ta den man di Rijksdienst Caribisch Nederland, e bentana di e ministerio na Boneiru.
Komo mandatario formalmente mi no sa di kuantu mama soltero òf hende grandi di edat ta trata. Òf den ki bario nan ta keda, ma mi ta responsabel si”, e deputado ta bisa ku iritashon.
Na Hulanda Oropeo munisipionan por hasi hopi mas tantu
Un munisipio na Hulanda Oropeo mes por determiná regla pa sostené un hende. Ta remarkabel ku e munisipio karibense no tin pèrmit pa hasi meskos. Ei ta e sekretario di estado tin e desishon final.
Es ku tin mester di ònderstant mester akudí na Rijksdienst. No ta munisipio sino ministerio ta registrá e situashonnan personal, ta disidí tokante e petishon pa ònderstant.
‘No ta kompartí fail’
“Ku e sistema aki nos ta haña bista solamente riba un parti di hende ku ta biba den pobresa”, Den Heyer ta bisa. “Ounke tin e intenshon si pa yega na un bentana konhunto.”Hende ku ta haña un ònderstant i ku parse por traha, ta referí nan pa munisipio atrobe. Pero e failnan personal no ta kompartí ku munisipio, segun Den Heyer. “Te na e momentu aki mester tene un kombersashon di intake asina kompletamente di nobo.”
Situashon sin poder
P’esei e munisipio ekstraordinario Boneiru awor aktivamente tin un maneho pa avisá hende pober ku nan situashon lo no mehorá lihé.
“Maneho di ekspektativa”, e diputado ta yama esaki. “Nos no ke mantené e ilushon ku nos tin un klase di influensha riba ònderstant, penshun básiko òf otro forma di ayudo struktural.


text:
Aruparking y comerciantenan a uni pa promove shopping den centro di ciudad. Aruparking ta inicia diabierna awor dia 1 di juli su campaña di Back to School cu lo dura te cu fin di augustus.
E biaha aki Aruparking a uni forza cu comerciantenan den caya pa asina conhuntamente por ofrece e clientenan algo special. A acerca tur tienda den e zona cu Aruparking ta opera pa forma parti di e campaña y varios a reacciona positivamente pa cu esaki.
E campaña ta inicia diabierna cu e comerciantenan cu a confirma nan participacion, pero esey no kiermen cu esnan cu ta studiando e posiblidad ainda no por uni na e campaña. Na cualkier momento nan por join y asina promove shopping den Caya Grandi.
Tur tienda cu ta participa lo ricibi un sticker specialmente diseña pa e campaña aki pa e clientenan por identifica esnan cu ta participando.
Ta asina cu pa cada compra di 35 Florin e cliente lo ricibi 1 Florin di descuento, es decir, lo mester paga 34 Florin. Pa cada compra di 50 Florin e cliente lo ricibi 2 Florin descuento, pagando 48 Florin. Pa compranan di 100 Florin of mas na e tiendanan participante, e cliente lo por pasa cu e recibo na Aruparking y lo ricibi completamente gratis un smart card cu 10 Florin riba dje pa por uze durante su siguiente bishitanan den caya.
Aruparking ta wak cu di e forma aki conhuntamente cu comercio por promociona Caya Betico Croes pa cada bes mas hende por yega y sostene comercio local. “E no ta algo cu por wordo logra trahando independiente of bringando otro, si kier logra un mihor desaroyo positivo di nos Caya Grandi, nos mester uni, sostene otro y traha cu e mesun meta nos dilanti”, Director Teo Croes a duna di conoce.
Otro siman conhuntamente cu inicio di funcionamento di e app iParkMe lo bin cu mas informacion importante relaciona cu e servicio y calidad cu Aruparking ta sigui promove pa su usuarionan.


text:
Diadomingo awor pa 8or di anochi den CDGPT lo tin un grandioso partido di futbol Divishon Honor. Caravel cu a sali brabo y ta empata cu Nacional pa despues perde un wega preta cu Dakota, lo enfrenta ekipo Tricolor RCA “Big Wheel Lottery powered by Powerade”. RCA na otro banda ta logra solamente 3 punto den dos encuentro y ainda ta “moldeando” su ekipo cu mester retene e titulo Campeonil. Caravel e anja aki ta lidera pa e conocido DT Johnny Douglas y cu hopi hungador di taya lo bini por la gomma. Bestuur di RCA ta invita e fanaticada completo pa jega stadion y apoya nos ekipo cu lo sali todo por todo pa piki 3 punto importante. Tambe Bestuur ta extende un invitashon na e fansticada pa bin apoya nos Dames RCA “Neutrogena” diasabra atardi 6:30 den CDFF na Noord den nan segundo clash di campeonato e biaha aki contra Santa Fe. (potretnan Futbol Aruba) #RCApaBida
Club
Soldatnan Tricolor lo topa Piratanan di Angochi
More in Club
-
SV Britannia ta e prome veld cu luz LED na Aruba
Diabierna anochi 3 juni 2020 tabata un anochi grandi pa e organisacion di Piedra...
-
Nos ta drenta un fin di siman interesante di Copa Don Elias Mansur
Diahuebs anochi, e Copa Don Elias Mansur 2019 a inicia den stadion Guillermo Prospero...
-
RCA ta organisa edishon #7 Copa John Merryweather
E anja aki pa di shete anja consecutivo, organishon tricolor ta organisa e grandioso...
-
Dames RCA cla pa Play-Off
E damesnan tricolor, mescos cu Divishon di Honor, a bolbe clasifica pa play-off di...


text:
Eleccion 25 juni: No laga ningun hende gaña bo of manipula bo!
Nos ta bolbe bay urna electoral den un democraciaparlamentario unda bo ta vota pa un parlamento cu mediantemayoria lo forma nos proximo gobierno. Cu tur e deficienciananketo bay segun mi esaki ta e mihor sistema, unda ta reparti e podernan y wak si e ta funciona manera mester ta. E gobierno cu ser forma tin como tarea primordial, organisa y administra nospais, segun nos constitucion y leynan y unda no tin ley, gobiernosemper tin podernan special cu despues mester ser vigila y controla pa parlamento cu tin un hala di toolnan pa controla y vigila gobierno. Cu binimento di hopi uzo di social media huntocu prensa bo tin e control cu por ta hopi severo si tin e transparencia necesario.
Kehamento cerca Hulanda
Nos a logra cu Hulanda dia 13 di juli 1990 cu nos ta saca e fechadi independencia 1996 for di den Statuut, pero ta keda cu e derecho di autodeterminacion, esta si un dia nos kier biraindependiente na un forma ordena y responsabel por pero mestertene un referendum y cu mester haya den parlamento 2/3 partipa sostene esaki. Cu nos tin e derecho ta hopi bon, pero segunmi por lo pronto no tin sosten den pueblo pa esaki.
Gobierno ta traha cu un presupuesto cu ta un ley cu ta autorisagobierno pa por haci gasto segun un maneho. Door cu nos tabata haya pa hopi aña placa di Hulanda como ayudo pa desaroyo, esaki a trece un situacion di ta keda y ser haci hopi dependientedi Hulanda. Kico cu pasa aki tin partido politico y gremionan ta bay keha cerca Hulanda. Tin ora tin base pa esaki, pero hopi vezcu redashi cu a daña pa nos. Door di esaki politiconan Hulandesa crea un mal impresion di nos tur, cu nos lo ta corupto etc. Berdad tin cu a cay pa tentacion. Hasta tin hopi hende aki aindacu e mentalidad Calimero, esta cu nos ta chikito y cu nos mes no por nada y ta Hulanda so por tur cos. Hasta mi por bisa cu tincasonan cu gobierno Hulandes ariba varios di e islanan a eherceinfluencia den resultadonan di eleccion. Lo mi bin despues cu ehempelnan.
Fiamento responsabel
Aruba desde 1986 a bira un pais autonomo cu tur e erornan di a intenta hopi cos, toch mi tin cu bisa cu hopi cos a bay bon. Tur pais ta fia placa y tin debe, pero e mester ta un cu su economialo por genera e placa pa paga bek y e fiamento mester ta pa algoproductivo of pa suavisa e condicionnan di debe.
Desde 1986 te 2009 cu mi a goberna den 4 gobierno y nunca nosa pasa 43% di debe relata na nos GDP cu segun IMF ta responsabel. Mi mes a lagele na 2009 na 2.2 biyon florin cu ta debe di e ultimo 25 añanan y nos economia por a produci e placapa gobierno por paga bek. Nunca despues di 1986 te 2009 ningun di nos gobierno a pidi Hulanda ningun cen, ni pa fia, fuera di e placa den FDA cu nos ta pone hunto pa ciertoinversionnan palabra. Aruba berdad mester a tuma ciertoriesgonan y haci debe, pero te 2009 e tabata responsabel.
Fiamento iresponsabel
Con Gabinete Eman cu cooperacion di Hulanda y varios gremio- cu a firma yen di protocol cu nan - por a permiti durante 2010 pa 2017 pa na un forma iresponsabel redobla nos debe nacionalfor di 2.2 biyon te 4.2 biyon florin door di fia asina hopi placa,ta nan tur ta culpabel cu awe nos tur tin cu paga cu orguyo. Un otro ehempel di e debenan iresponsabel ta tur e proyectonanPPP, cu CAFT a pidi pa no firma, ya cu ningun di nan ta productivo pa trece placa den caha pa paga bek. Toch nan a serehecuta na un forma cu 25 aña largo, mas cu 6 gobierno y pueblo lo keda paga 83 miyon florin tur aña.
Populismo pa gaña y manipula bo
Awe e pandemia a dal nos y a caba di yuda haci cos mas dificilpa nos tur. Gobierno a bay fia placa di Hulanda cu a abusa di supoder cu CAFT y COHO. Awor pa colmo, ata nos dilanti un eleccion adelanta. Ya e populismo pa gaña bo y manipula bo ta biento en popa. Esun cu bisa bo cu e lo kita tur e medidanan ta gaña bo, Esun cu bisa bo cu Aruba sin Hulanda por lo pronto lo sali afo ta gaña bo. Esun cu bisa bo cu no mester sanea e aparatogubernamental y cambia varios leynan manera pensioen, AZV tambe ta gaña bo. Pa e proximo 25 añanan nos lo keda den debenan astronomico y sin Hulanda no tin solucion, sin medidanan cu lo corta den carni y weso. Si por cu disciplina di nos tur, cu inversionnan, habri nos economia, entradanan di gobierno lo mehora, pero lesa bon, e Mega Giga debe si ta kedapa paga.
Mi sugerencia na tur politico, no trata na gaña mi ni manipulami, pasobra di awor te eleccion, lo mi keda duna mi contribucion na nos pueblo. Esaki ta mi obligacion moral y legal. Aki mi a nace y aki mi ta keda biba. Mi ta MEP, pero naprome lugar yiu di e pueblo aki.
Un contribucion pa yuda bo formula bo opinion y pa ningunpolitico gaña bo y manipula bo un biaha mas.


text:
ORANJESTAD – Awe mainta Hues di Corte den Promer Instancia a dicta sentencia den e caso penal cu Ministerio Publico a cuminsa contra e hombernan: R.K., J.C. y A.C.
Aruba Native por a compronde cu Hues a haya nan culpable di a exporta 1.5 kilo di cocaina y a condena nan na menos castigo cu loke Fiscal a exigi.
TRIO GARA CU BOLITANAN DI COCAIN
Fiscal a acusa R.K., J.C. y A.C. cu dia 21 Januari 2021, hunto a exporta 1549,6 gram di cocaina. Tambe cu A.C. lo a maltrata su señora cu un cuchiu.
Nan tres kier a bula bay Miami y miembronan di US Customs a gara nan. Nan a wordo pasa pa Douane y despues nan a wordo pasa pa Polis. J.C. a saca 60 bolita (664,1 gram), A.C. a saca 70 bolita (775,3 gram) y J.K. 10 bolita (110,2 gram).
A.C. a bisa cu R.K. a bin cu e bolitanan y a bisa cu A.C. cu e lo haya 60 dollar pa cada bolita. J.C. a bisa Hues e no tabata sa cuanto placa e lo haya. Tabatin contacto via whatsapp y Polis a constata cu R.K. ta esun cu a organiza tur cos.
Segun R.K. el a wordo menaza door di un Colombiano. Hues a mustra cu for di investigacion ta sali na cla cu R.K. tabata busca hende. Hues a puntra R.K. kende ta e Colombiano. R.K. no kier a bisa kende ta e persona pasobra lo tuma represaya contra dje.
HOMBER TA MALTRATA SEÑORA CU CUCHIU
A.C. a bisa Hues cu e ta arepenti cu el a maltrata su señora. Hues a mustra cu e señora a declara na Polis cu el a mira cu A.C. a yega cas straño. Na dado momento A.C. a pone cuchiu na garganta di su señora y bis’e pa bisa si e tin un otro. A.C. a dal’e cu e plano di e cuchiu na su braza. Hues a mustra cu tin potret di marca na e señora a haya na su braza.
CASTIGO
Fiscal a bisa cu e ta haya legalmente proba cu e trio aki a exporta droga. Tur tres a admiti. Fiscal a mustra cu Ministerio Publico tin un maneho pa cu transportacion di droga. El a exigi pa J.C. 18 luna di prison di cual 6 luna ta condicional cu 2 aña di prueba. El a exigi pa R.K. y A.C., 21 luna di prison di cual 9 luna ta condicional cu 2 aña di prueba.
Hues ayera mainta a bisa cu Corte ta haya R.K., J.C. y A.C. culpable di a exporta cocaina. Tur tres ta castigabel pa exporta mas cu 1.5 kilo di cocaina.
Hues a condena R.K. y J.C. na 18 luna di prison di cual 6 luna ta condicional y 2 aña di prueba. A.C. a wordo na 21 luna di prison di cual 9 luna ta condicional y 2 aña di prueba. Esaki pasobra A.C. ademas di e droga a maltrata su señora.


text:
Mirando e desaroyonan recien relaciona cu Certificado di Vacunacion di Union Europeo, VNO, e Representante di Hulanda na Aruba, a duna informacion importante pa nos ciudadanonan.
1. Kico ta e EU Digitaal Corona Certificaat? (Certificado Digital di Corona di UE)
E DCC ta e prueba digital cu un persona recientemente a test negativo pa corona, of ta vacuna contra corona cu un vacuna aproba door di EMA, of a recupera di un infeccion di corona. E Certificado Digital di Corona (DCC) ta pone cu aworo ta mas facil pa hende biaha den Union Europeo durante e pandemia di corona.
Paisnan na Europa mes ta determina cua di e pruebanan aki ta acepta ora drenta e pais y bao di cua condicionnan. Por ehempel cua tipo di test ta acepta y con bieu un test mag di ta. Tambe otro medidanan, manera cuarentena pa biaheronan, e paisnan miembro mes ta stipula.
Mas informacion bo por haya riba e website di Gobierno di Reino: www.rijksoverheid.nl
2. Unda e Certificado Digital di Corona di UE ta valido?
E Certificado Digital di Corona di UE por ser uza den tur pais miembro di UE (y na Noruega, Islandia y Liechtenstein y Suisa). Paisnan na Europa mes ta determina cua di e pruebanan aki ta acepta ora drenta e pais y bao di cua condicionnan. Por ehempel cua tipo di test ta acepta y con bieu e test mag di ta. Tambe otro medidanan, manera cuarentena pa biaheronan, e paisnan miembro mes ta determina. Hulanda ta haci esfuerso pa e condicionnan den Europa ta mas tanto posibel igual.
Mas informacion bo por haya riba e website di Gobierno di Reino: www.rijksoverheid.nl
3. Mi ta biba na Aruba y aya mi ta completamente vacuna cu Pfizer/Johnson & Johnson, mi tambe por ricibi un Certificado Digital di Corona di UE?
Gobierno di Aruba ta traha hunto cu Hulanda riba participacion di e isla na e Certificado Digital di Corona Europeo. Intencion ta pa residentenan di Aruba ricibi aworo un Certificado Digital di Corona valida door di UE. Esaki por ta den forma di un prueba di papel of digital den e propio app di e isla. Nos ta conseha bo pa tene e noticianan di gobierno local na bista.
4. Mi ta biba na Aruba y mi no tin un number di BSN. Mi mester tin un number di BSN y/of DigiD pa haya Certificado Digital di Corona?
No, e no ta un condicion cu mester tin un number BSN y DigiD pa ricibi un Certificado Digital di Corona.
Gobierno di Aruba ta traha hunto cu Hulanda riba participacion di e isla riba e Certificado Digital di Corona Europeo. Intencion ta pa residentenan di Aruba ricibi di nan propio gobierno aworo un Certificado Digital di Corona valida door di UE.
5. Mi ta bay Hulanda cu vakantie. Representacion di Hulanda na Aruba por suministra mi un Certificado Digital di Corona di UE?
Representacion di Hulanda na Aruba no ta suministra Certificadonan Digital di Corona. Asina cu finalisa e preparacionnan gobierno di Aruba mes ta bay suministra e certificadonan aki na su residentenan.
6. Mi ta biba na Aruba y ta vacuna aya tambe. Mi por añadi mi datonan di vacunacion na e CoronaCheck-app di Hulanda, of regla un prueba di corona via coronacheck.nl?
No esey no ta posibel. Aruba no a comparti datonan di vacunacion cu RIVM, pa e motibo ey na Hulanda no ta registra si bo ta vacuna. P’esey no por añadi bo datonan di vacunacion na e CoronaCheck app. Tampoco bo por regla un prueba di corona via coronacheck.nl.
7. Mi ta biba na Aruba y mi ta vacuna aya tambe. Con mi ta ricibi un prueba di admision di corona, di manera cu mi por bay un evenemento of actividad na Hulanda?
Aruba no a comparti datonan di vacunacion cu RIVM, pa e motibo ey na Hulanda no ta registra ku bo ta vacuna. P’esey no por añadi bo datonan di vacunacion na e CoronaCheck app. P’esey na e momentonan aki bo no por ricibi un prueba di admision di corona basa riba vacunacion suministra na Aruba. Ta trahando ainda riba esey.
Pronto ora cu Aruba duna un DCC, por us’e tambe como permiso di entrada di corona pa acceso na eventonan na Hulanda. No tin necesidad pa un permiso di entrada Hulandes separa. Mientrastanto, por haya un permiso di entrada di corona na Hulanda a base di test. Esaki ta traha via di un codigo di verificacion, no via di DigiD.
8. Mi ta biba na Aruba y mi ta bay muda pa Hulanda Europeo. Mi ta vacuna na Aruba. Con mi ta registra aworo mi vacunacion na Hulanda?
Aruba no a comparti datonan di vacunacion cu RIVM, pa e motibo ey na Hulanda no ta registra cu bo ta vacuna. Na e momentonan aki bo no por registra bo vacunacion tampoco na Hulanda. Ta trahando ainda riba esey.


text:
HILVERSUM – Inspekshon di Enseñansa ta raportá ku mas i mas skol na Hulanda Karibense ta alkansá e kalidat básiko. E konekshon ku enseñansa di kontinuashon na Hulanda Oropeo a bira mihó i alumnonan ku mester di mas atenshon ta haña mihó yudansa.
No ta apliká e eksigensianan i normanan hulandes pa enseñansa na Hulanda Karibense. E ministerio ta un norma pensá pero esaki no ta fiho ainda. E úniko eksigensia ku a pone ta esun di kalidat básiko, e mínimo pa loke ta kalidat di enseñansa. E eksigensia ei ta igual pa Hulanda Oropeo i Karibense. Mas i mas skol na Hulanda Karibense ta alkansá e kalidat básiko aki.
Vincent Holslag, inspektor na Inspekshon di Enseñansa: “Un norma òf un skor akseptabel nos no tin. Pero nos ta wak e si, i nos ta deskribí si e ta bira mihó òf mas malu.”
Anton Hermans di Saba Comprehensive School (SCS): Nos ta usa e sistema karibense. Nos ta evaluá resultado kompará ku e añanan anterior. Tambe tur aña nos ta traha un relato ku e loke ku nos mes a haña.
Enseñansa di idioma
Pa motibu di e idioma ta difísil pa kompará enseñansa oropeo ku enseñansa hulandes karibense. Otro for di Hulanda Oropeo e idioma materno na Hulanda Karibense mayoria bia ta papiamentu (Boneiru) òf ingles (Saba i Statia). Ke men kon ku bai bin tin diferensha den e logronan di idioma, meskos ku den e métodonan di lès.
P’esei e papel ku idioma hulandes ta hunga den enseñansa di idioma ta hopi diferente. Na Boneiru e idioma di instrukshon ta hulandes, sostené ku papiamentu. Na Islariba hulandes ta konta komo di dos idioma. Hermans: “Aki bo mester por papi’é bon, esei ta e punto di salida. Kisas no na e mésun nivel ku ingles, pero no ta sufisiente pa djis siña palabra hulandes.”
Konekshon ku enseñansa di kontinuashon
Entre e sistemanan di enseñansa den Reino tin hopi diferensha, pero nan ta konektá si. Un diploma di havo karibense por ehèmpel ta duna akseso na un edukashon hbo hulandes. Holslag: “E alumnonan ta hasi èksamen hulandes òf ingles di un nivel komparabel. Tin módulo èkstra ku ta trata di un oferta di materia di siña ku ta kubri pa havo, ke men akseso na e sistema hbo di Hulanda ta hustu. E nivel no ta e problema, hopi bia e idioma i e kultura sí.
Hermans “Pa yuda bo kurpa independientemente te na otro bana di mundu no ta wega. E hóbennan ta sali di nan mundu protehá pa un mundu di hende grandi. Sí nos hóbennan ku ta bai Hulanda mayoria bia ta skohe pa un edukashon na idioma ingles. Pa motibu di e globalisashon di enseñansa e barera di idioma ta bira ménos importante.”
Alumnonan ku mester di mas guia
Mucha ku problema di siñamentu òf kondukta mester di guia èkstra, pero na Hulanda Karibense no tin enseñansa spesial pa nan. Jan Willem Maijvis, inspektor na Inspekshon di Enseñansa: “E idea ta pa diferente sentro di ekspertisa bai yuda den enseñansa na alumno ku mester di hopi guia, por ehèmpel pa medio di atraé spesialista. Por trata di fisioterapista te sikólogo; esakinan mester yega ku avion i esaki ta kosta tempu.” E tempu di espera ei a bai bèk di lunanan te simannan. “Meskos ku na Hulanda.”


text:
Resultadonan preliminar di diálogo demokrátiko tokante komersio elektróniko “E-commerce”
Resultadonan preliminar di diálogo demokrátiko tokante komersio elektróniko “E-commerce”
Willemstad – Ministerio di Desaroyo Ekonómiko (MEO) ta gradisí tur intresado ku a inskribí i partisipá
na e dos diálogonan demokrátiko tokante “E-commerce”. E promé diálogo a tuma lugá dia 13 di yüni i
e di dos dia 20 di yüni. E meta tabata pa kompilá puntonan importante ku lo por aportá na kristalisá
MEO su plan di akshon pa ku “E-commerce”. Komo e promé i di dos akshon prinsipal a keda skohé
respektivamente dor di un total di 93 e partisipantenan pa krea mas opshon i simplifiká pago
elektroniko i pa traha, revisá i aktualisá leinan rondo di “E-commerce”.
A konsultá tambe kiko partisipantenan mes por hasi pa aportá na realisashon di e vishon pa ku “Ecommerce”.
For di e diálogo a sali na kla ku e partisipantenan lo ke djòin huntu i aserka gobiernu komo e
akshonan mas importante ku konhuntamente e aktornan den e sektor por traha riba dje. Na di dos lugá
e partisipantenan a indiká ku nan mes lo ke i por influensia bankonan komersial pa introdusi otro
sistemanan di pago.
Tabata masha interesante pa mira e sinergia durante e proseso di diálogo entre e partisipantenan. E
puntonan prinsipal ku MEO i e sektor mes por traha riba dje, a sali for di un lista muchu mas amplio di
akshonnan ku a yega na dje netamente danki na e sinergia úniko aki.
Ku e resultadonan MEO ta kla pa terminá e rapòrt final ku ta representá un proposishon pa un plan di
akshon konkretu pa ku “E-commerce”. Lo presentá esaki na Minister di Ekonomia, señor Steven Martina.
Sra. Zulaika Mook, direktor di e sektor di Desaroyo Ekonómiko i Inovashon, kier gradisí e tim lokal di
United Nations Development Program (UNDP) pa a kordiná i fasilitá e seshonnan di diálogo aki.


text:
WILLEMSTAD – Sentenar di pashènt na Kòrsou ta usa zeta CBD, un ekstrakto legal di cannabis. Por haña e cannabidiol aki via botika. Eksperto di cannabis, Jeany Jansen ta boga pa legalisashon di cannabis puro, pasobra esaki lo ta mas efektivo serka enfermedat króniko. Inspekshon di Salubridat Públiko ta pro legalisashon.
Segun inspektor Jan Huurman mester legalisá cannabis na e mes manera ku esaki a sosodé na Hulanda kaba. “Esei ke men: bou di kondishonnan estrikto”, Huurman ta bisa. “Na Hulanda cannabis a keda kai bou di lei di opio, i esaki lo mester konta pa Kòrsou tambe.”
‘E lo mester ta optenibel solamente ku resèpt’- Inspektor Huurman
Na Hulanda un botikario a haña pèrmit di prepará zeta ku THC (Tetrahydrocannabinol, e supstansia ku pone bo bai haltu. “Ta fásil pa traha regla pa esaki, e ora ei e ta sali riba e lista di remedi rekonosé i bou di kondishonnan estrikto un médiko por reset’é, e inspektor-general ta bisa. “Ke men hasié optenibel solamente ku resèpt.”
Jeany Jansen tin kanser i e ta bisa ku for di dia ku e ta usa cannabis e tumor den su pechu a bira mas chikí. “E ta stabil tres aña kaba.”
Cannabidiol di Spaña
Su konosementu di cannabis e ta kompartí ku kuatershen i piku pashènt na Kòrsou ku ta bin kumpra e zeta ku 5 porshento cannabidiol (CBD) serka dje. Mi ta importá e zeta aki for di Spaña. Ei nan ta tèst e den laboratorio. Asina mi sa sigur ku no tin nada otro agregá na dje.”
Bo no por bai haltu di zeta di CBD. “Pero bo mester sa si kon frekuente i kuantu bo ta us’é”, Jansen ta bisa. Mi ta atvertí mi klientenan ku nan no mester us’é den kombinashon ku terapia di chemo.”
‘Esnan ku us’é mester haña guia’- konosedó di Cannabis Jeany Jansen
Jansen ta haña ku tur usadó di cannabis médiko mester por haña guia. “Sigur si legalisá e zeta THC. Mi ta haña ku mester bini un plataforma pa cannabis na Kòrsou i ku ku mester envolví tur hende ku tin konosementu di e mata i e uso di e zeta den e legalisashon. Si nos tur koperá i kompartí nos konosementu, por hasi investigashon tambe i por yuda hopi mas hende. Tin diferente sorto di cannabis, diesshete den total. Kada sorto tin otro karakterístika.”
Jansen ta boga pa koperashon ku médikonan. “Pa mi por kompartí mi konosementu di trinta aña. Pasobra kua médiko na Kòrsou tin tinu di cannabis?”


text:
Riba continente di America y islanan di Caribe, tawatin civilizacionnan prome cu 12 di oktober 1492, ora cu Columbus a discubri e continente pa e Europeanonan.
Den Caribe tawatin e famia linguistica macro Arawak of Arahuaco y e famia linguistica macro Caribe. Tur dos troncon ta reparti den diferente categoria di grupo y tin di nan complica. Ta importante pa sa, cu e grupo di: indjan Taíno y Caquetío entre otro, ta sali di e troncon di lenga Arawak. Di e famia macro linguistica Caribe nos a scucha mas tanto di e “Caribenan” y no di otro grupo specifico. E Taínonan ta nabegante y nan conoce e region di Caribe y parti di continente di America. E Taínonan a duna e isla e nomber di ”Arubeira”. E Caquetíonan a yama e isla “Oibubai”, cu ta nifica “isla guia” y “Oruba”, cu ta nifica “isla bon situa”. E Caribenan a yama e isla ”Ora Oubao”, cu ta nifica “isla di cocolishi” y ”Oirubae”, cu ta nifica ”e compañe di Curaçao”. Pa e Caquetíonan, “Oruba” no tawatin relacion cu “oro”.
Columbus a discubri Guanahani (isla San Salvador) na 1492. Esaki ta su entrada den continente di America. Na 1499 Alonso de Ojeda y Americo Vespucio a discubri e islanan. Un di nan ta keda 10 milla di distancia di unda ta construi e casnan manera esnan na Venecia. Mayoria di e matanan riba e isla ta “palo di Brasil” y e hendenan cu ta biba riba e isla ta di statura halto. Probablemente, e nativonan cu a guia e Spañonan a duna nan e informacion. Pues, na 1499 Aruba a bira conoci pa e Spañonan y a bira colonia di Spaña. Den e tempo ey, e Caquetíonan tawata riba Aruba. Na Aruba, e hefe di e indjannan tawata Simas y e a ricibi e sacerdotenan Spaño cu hopi amabilidad. Nan a regala Simas, un “Cruz di palo”.
Na november di 1529, pa medio di un Cédula Real, a otorga Juan Martínez de Ampués, e derecho pa repobla “islanan inutil” di: “Oruba”, “Curacao” y “Buen Ayre”.
E nomber oficial di e Spañonan pa Aruba tawata: ”isla de Oruba”. Nan a sigui cu e nomber di e indjannan Caquetío.
Antonio Salcedo ta indica na 1788 den “Diccionario geográfico-historico de las Indias Occidentales”,: “Oruba”, isla pequeña de la mar N en el Golfo Triste cerca de la costa de la Provincia y Gobierno de Venezuela y Nuevo Reyno de Granada, entre la de Curazao á Levante, y los Monjes á Poniente: esta poblada de los Holandeses que la han cultivado, en 36. gr. 40. min. de long., y a 12. gr. 20 min. de lat. bor. “Orubilla”, otra isleta pequeña de la mar del N. al O. de la anterior. Den “The New Practical Navigator” di John Hamilton Moore, tin den “Table XXVIII of Latitudes and Longitudes”: “Oruba” isle, E. end Lat. D.M.S. 12 28 30 Long. D.M. 70 ..4. “Orubilla”: Lat. D.M.S. 12 37 0 Long. D.M. 70 35. Riba mapa tambe por mira “Oruba” y “Orubilla”. Actualmenta, “Orubilla” no ta situa na e luga indica.
Di 1568 te cu 1648, “Republiek der Zeven Verenigde Nederlanden” (Hulanda) tawata den guera cu Spaña. Na 1621 e Republiek a funda de:”Geoctroyeerde West-Indische Compagnie., (WIC). E prome isla cu WIC a conquista di Spaña tawata Curaçao na 1634. Hulanda tawata busca un basis pa comercio y pa pirateria den tempo di guera, y Curaçao a bira e basis. Pa Hulanda, e situacion di Curaçao tawata atractivo, y no si tin oro of no. Pa Hulanda e islanan ABC no tawata “inutil” nan tawatin un funcion.
Na 1648, e guera cu Spaña a caba y a firma e tratado di Paz di Westfallen. Den e tratado entre Spaña y Hulanda, Hulanda a haya independencia di Spaña y Hulanda a haya e islanan. Dia 30 di januari 1648 a firma e tratado y di 1648 te cu awor, e nomber oficial a bira: “ARUBA”.
Relato scirbi pa Celia O. Thiel, socióloga
11 di oktober 2021
Discubrimento di America y Caribe y nombernan di Aruba
Riba continente di America y islanan di Caribe, tawatin civilizacionnan prome cu 12 di oktober 1492, ora cu Columbus a discubri e continente pa e Europeanonan.


text:
Pa por keda sigurá kuido pa pashènt, entrante e siman aki Curaçao Medical Center (CMC) lo reforsá su departamentu di emergensia pa kompensá pa e miembronan di personal ku a keda infektá ku COVID-19. Den kolaborashon ku Boneiru, AMI (tím di medikonan di Merka) i tím di defensa Hulandes, lo bin sosten pa CMC durante un temporada no definí. Na total 7 miembro di personal di CMC a keda infektá ku COVID-19, di kual 3 ta di e departamentu di Emergensia. Entretanto un di e 7 personanan a rekuperá.
CMC ta keda enfatisá e importansia di mantené protokòl di COVID-19 paden di hòspital i ta supliká tur hende pa mantené nan mes na reglanan di distansia sosial i higiena pafó di hòspital den bida diario. CMC lo proveé tur trahadó ku ta bin den kontakto direkto ku pashènt di un tapa boka di akuerdo ku protokòl di COVID-19. Ademas, miembronan di kuido i tambe esnan ku no ta bin den kontakto direkto ku pashènt, lo risibí un “Face Shield”.
Tur sita ta sigui normal, pero CMC lo sigui apliká medida nesesario pa seguridat di nos pashèntnan i nos personal. E reglanan ta enserá ku mester bisti tapa boka na momentu ku drenta hòspital i no ta permití akeso sin un sita. E úniko eksepshonnan ta pa personanan ku ta nesesario pa guia pashènt of kasonan ku a risibí eksepshon di speshalisa of hefe di enfermeria.
Entrada di hòspital
- Entrada ta solamente na banda wèst (banda di KFC) i via garashi di parker
- Pa emergensia por drenta di entrada na nòrt (Hamelbergweg/Roodeweg).
- Lo tin kòntròl estríkto na entrada, pues mester di un ID balido pa por drenta.
Manera ta konosí, na e momentunan aki CMC no tin nuin pashènt ku COVID-19 na hòspital.


text:
WILLEMSTAD – ‘Stichting Humanitaire Zorg Curaçao’ (SHZC) i ‘Stichting Schoon Milieu op Curaçao’ (SMOC) lo entamá un kaso kontra Isla. For di 2010 e refineria tin un multa habrí di 75 mion florin ku nan mester paga, si nan no kumpli ku e norma di lei pa deskargo di suafel.
Segun Peter van Leeuwen, presidente di SMOC, 2013 tabata un aña rèkòrt pa deskargo di suafel. “Tin mas suafel den airu awendia ku añanan anterior.” 1 di febrüari último, SMOC a midi un pik no nòrmal di suafel. Segun Henny Cornelia di departamento di medio ambiente i seguridat di Isla, esaki ta relashoná ku resíduonan di Isla ku a pega na kandela. Entre e resíduonan tabatin barínan ku e materia heru sulfúriko. E materia tambe tabata den tera i esei a pone ku 1700 mikrogram pa kúbiko a keda deskargá.
SMOC tin mas ku dies aña ta lucha pa limpia e airu di huma ku e habitantenan den área mester biba kuné. ”Mi no ta haña niun koperashon. Por ehèmpel mi tin hopi siman ta purba drenta den kontakto ku minister di Salubridat Ben Whiteman i ku Milieu en Natuurbeheer (MNB), te dia di awe nan no a kontestá. Mi no ta logrando di pone e problema aki riba agènda di gobièrnu. Mientrastantu, Isla por hasi loke nan ke, pasó no tin niun sorto di kòntròl pa wak si nan ta tene nan mes na norma.
Direktor di MNB, Pablo Burgos ta bisa ku nan a hasi un inspekshon den refineria. Segun Burgos, e no por bisa si Isla a tene su mes na e kondishonnan den último añanan, pasó e mes ta den e enkargo di direktor un aña i mei so. “Tin un rapòrt ta sali tur aña ku midínan ku GGD Amsterdam mester validá. “Nos lo tuma medidanan a base di e resultadonan di e kònsèpt rapòrt di 2013, ku ta den nos man aworakí.
Van Leeuwen ta opiná ku si Isla por tene su mes na e normanan i pèrmitnan proponé, e gastunan lo ta den desénas di mion. Segun Gobièrnu e ahustenan ku nan mester hasi lo kosta nan mil mión, pero esei ta solamente si modernisá Isla tambe. “Refineria Isla a afirmá ku nan lo ta dispuesto pa hasi ahustenan nesesario den un di e huisionan. Esaki no a sosodé te dia di awe.”
Aparte di e huisio, e presidente di SMOC lo biaha pa Ulanda pa konvensé polítikonan pa intervení den e kaso aki. “Ulanda ta bisa ku esaki ta un problema outónomo, pero nos ta haña ku e ta un problema di reino. SMOC tambe a bati na porta di korte oropeo di derechi humano, pasó no ta kedando kla ku Ulanda. Pa e posishon ku Ulanda tin, nan mester por a intervení masha dia den e situashon aki, segun Van Leeuwen. Minister Whiteman no tabata disponibel pa komentario.
Bron: Notisia 360


text:
Despues di ful un campeonato y tambe dos rond di Playoff, ainda e finalistanan di Division Honor pa e campeonato 2018-2019 no ta dicidi, pero, e Diadomingo aki e gai lo canta sigur, y nos lo haya sa sigur ta ken lo hunga e gran final di e anja aki.
Bayendo den e ultimo fecha ta Nacional ta comandando e tabla cu 10 punto y un diferencia di gol di +5 despues di nan victoria contundente contra Estrella di 4-1 e siman previo.
RCA cu a bin di un victoria dramatico den tempo extra di 3-2 contra Dakota, t’awo den di dos luga riba tabla cu 10 punto tambe pero cu un diferencia di gol di +3. Dakota ta sigui den di tres luga cu 8 punto, Estrella ta elimina y ta hungando pa orgullo.
RCA lo topa cu Estrella, pero, e Naranhadanan ta elimina caba foi contencion pa yega final, pero mester enfatisa cu apesar di esey, nan a bin ta hungando nan mihor futbol den e dos ultimo partidonan apesar cu e resultadonan no tabata na nan fabor. Estrella lo ta hungando pa orgullo y por sorprende, sin duda.
Dakota ta hunga contra Nacional, despues cu den prome rond di Playoff nan a empata 1-1 den un partido epico, awo e campeon y sub-campeon di campeonato pasa lo topa otro pa dicidi ken ta bai final y ken ta keda afo.
Den e ultimo fecha aki, tur e dos partidonan lo wordo hunga na e mesun ora di 6pm Diadomingo awo. Nacional lo hunga contra Dakota na CDGT den e ‘clasico moderno di Aruba’ y RCA lo hunga contra Estrella den e ‘Clasico Arubano’ na CDFF na Noord.
E scenario pa Nacional:
Nacional ta e ekipo cu e miho opcion pa clasifica. Den e caso cu Nacional gana of empata, nan lo bai final. Nacional por perde mes, y sperando p’e resultado di RCA, ainda por bai hunga pa e titulo, pa so, si RCA tambe perde cu Estrella, pa un margen igual of mas grandi, ya cu e Dragonnan lo tin un bentaha di “doel-saldo” di +2 caba riba e Tricolornan.
E scenario pa RCA:
Un victoria of empate di RCA lo significa cu nan lo bai final automaticamente. Un empate di Nacional, apesar cu hasta si RCA mes perde, ta cualifica nan tur dos, lagando Dakota afo. Den caso di un derota di ambos, Nacional y RCA, mester spera pa wak cu cuanto cada un di nan lo a perde. Nacional cu e bentaha debi na e +2 den “doel-saldo” versus RCA. pero, si Nacional gana Dakota, nan tur dos, Nacional y RCA, lo clasifica pa final.
E scenario pa Dakota:
Dakota mester gana Nacional pa bai final, simpel, no tin niun otro opcion pa e Amarillonan, nan lo keda elimina cu cualkier otro resultado! No tin niun otro speculacion pa Dakota, gana y bai final, perde of empata, bai cas.


text: Diasabra anochi a drenta informe di un accidente cu hende herida banda di e rotonde na Weg Fontein, mesora a dirigi tanto polis como ambulans na e sitio. na yegada di e patruya a bin compronde cu e chauffeur kende ta sufri di sucu y tin problema cu preshon a bira malo tras di stuur y a perde control bay dal riba un palo di luz. na yegada di e ambulans nan a atende e victima cual su condicion no tabata mucho bon y a transporte cu urgencia pa hospital. Polisnan mester a bay sera e rotonde y cruzadanan riba e ruta pa hospital.


text:
S.V. Arsenal a wordo funda dia 26 januari 1964 bao Presidencia di Sr. Cipriano Geerman. Tabata un grupo di persona cu a bini hunto y a forma un Bestuur consistiendo di :
President:
Cipriano Geerman (D.F.M)
Vice President:
Jan Paesch (D.F.M.)
Secretario:
Bernardo A. Croes
2do. Secretario:
Johannes Geerman (D.F.M.)
Tesorero:
Antonio J. Morillo (D.F.M)
2do. Tesorero:
Armando Geerman (D.F.M)
Comisarionan:
Pedro Geerman (D.F.M.)
Ronald J. Tromp
Rafael Koolman
Directiva actual ta consisti di:
President:
Pedro E. Morillo
Vice-President:
Natalie S. Morillo
Secretario:
Eldred A.J. Morillo
Tesorero:
Enrica E. Morillo
Comisario:
Eugene Filiciana
S.V. Arsenal su Statuut a wordo aproba bij Landsbesluit d.d. 3 April 1965 No. 11.
E tereno di Futbol ta situa na Coba Lodo y ta pertenece na “ Arsenal”.
Na anja 1964 S.V. Arsenal a cuminsa den B-Klasse saliendo Sub-Campeon.
Na anja 1966 nan a bolbe titula Sub-Campeon.
Na anja 1967 nan a titula Campeon Invicto di B-Klasse den 12 wega y asina a promove pa A-Klasse.
E siguiente anja a bai malo y e team mester a degrada pa B-Klasse.
Den 1969 a cuminsa cu un Reseve Team, cual a titula Campeon di Juliana Beker y Sub-Campeon Reserve.
E Promer Team tambe a titula Campeon Juliana Beker na 1971.
Den anjanan 1971-1972 e equiponan di Futbol y Domino a bishita Bonaire pa algun Partido amistoso.
A wordo funda Aspirant Menor y Juvenil durante e anjanan ey.
For di 1974 te cu 1980 S.V. Arsenal a sigui lucha den B-Klasse enfrentando varios contratiempo.
Den anja 1975 S.V. Arsenal a lanta na promer team di Aspirant,den cual tabata milita e.o. Kees Rasmijn y Denchi Werleman.
E siguiente anja cu ta 1976 tur e hungadornan ey a pasa pa Junioren.
Na 1980 S.V. Arsenal su lucha a ser corona ora nan a titula Campeon di B-Klasse y a promove pa A-Klasse,pero e tempo ey a bira Divicion Promer.
Durante 1983 S.V. Arsenal a bolbe conoce un temporada malo y a degrada pa Divicion Dos.
Na 1984 Arsenal Damas Domino Team a ser funda y nan a titula Sub-Campeon y a desallora pa 3 anja sigui.
Na 1985 S.V. Arsenal a bolbe titula Campeon Divicion Dos y a promove pa Divicion Promer.
Durante e mes anja 1985 a lanta Seccion Lifida A y B y Aspirant Menor.
Den 1987 e team di Infantil B a titula Campeon den Pre-Campeonato.
Anja 1988 tabata un tremendo anja pa S.V. Arsenal debi cu tur e Divicionnan a bai Play-Off e.o. Divicion Promer,Reserve,Lifida A,Aspirant Menor y e team di Damas Futbol.
Den Futbol Damas e team tabata un fuerte Campeon den anjanan setenta.
Na 1989 Lifida A a titula Campeon Invicto cu hopi bon record cu te awor ainda no por a wordo kibra.
For di anja 1990 te cu 1998 varios di e seccionnan a viaja pa differente parti di Venezuela pa realiza weganan Internacional.
E team di Futbol Damas a jega di viaja pa Maracaibo,Bonaire y Curacao na unda nan a realiza varios wega.
E team Senior a bishita e.o Bonaire y Venezuela unda nan tabattin intercambio cu Centro Hispano,hunto cu e team Infantil.
Damas Domino a bishita Bonaire y Venezuela.
Alavez na Aruba mes tambe a realiza varios wega Internacional p.e. contra San Thomas de Villanueva den categoria Lifida B.
A enfrenta Deportivo Amistad den Menoy y Major.
Seccion Amateur a enfrenta Hacoay di Argentina;asina tabatin varios intercambio.
S.V. Arsenal a participa den tur su seccion di A.V.B.,na anja 1991 a hunga den Seccion Non Amateur hunto cu e.o Estrella,R.C.A.,Dakota etc.
Durante e anjanan S.V. Arsenal a conoce varios President y Miembro di Directiva,pero no ta tur a keda pa largo tempo.
Despues cu Sr. Antonio a fallece, 2 jui a keda forma parti di e Team pa hopi anja mas y nan ta Genaro L. Morillo y Pedro E. Morillo.
Genaro a fungi varios biaha como President,Secretario y Comisario.
Pedro a fungi varios biaha como Secretario,2do. Secretario,Tesorero,Vice President y Comisario.
Despues di tempo Sr. Genaro L. Morillo tambe a retira por completo for di e team.
Durante anjanan tabata tin varios Sponser pa e team,pero pa e ultimo anjanan e equipo ta draai riba propio forza.
Un di e fundadornan cu a keda mas anja cu S.V. Arsenal tabata Sr. Antonio J. Morillo(D.F.M) cu tabata for di 1964 te cu 1974 y a retira pa motibo di salud.
Tambe tabata tin un team bow di e nomber East Stars cu a haci uso di e tereno na Coba Lodo.Despues cu e team ey a kibra y a stop di existi,Sport Verening Arsenal a nace.
Actualmente S.V. Arsenal tin un team Di Caballero y un team di Damas.


text: Formulario di registrashon Sociale Wijkteam Direktorado komunidat I kuido dir Fecha : - Yenando e formulario aki mi ta duna permit pa registrá mi datsonan duná na Team di Bario Sosial I akudí na instansianan konserní pa ku mi pregunta Informashon pèrsonal Fam Nòmber Fecha I lugá di nasementu Number di ID Tin nashonalidat hulandes? - - 19 , □Sí □ Nò □Sí □ Nò Tin permit di estadia ? Adrès / Bario Number di telefòn Maneranan preferibel pa komuniká □Email: ………………………… □Whatsapp: …………………….. □ Bèl: ……………………………… Mi pregunta Kategoria di e pregunta (*por marka mas ku 1) Bibienda ,trabou I ambiente □Estadia permanente pa biba □Drecha bibienda □Finansas,atministrá,atende ku sèn □Funshonamentu sosial,sirkulo sosial,partisipashon den barrio/komunidat □Entrada supsidiá pa gobiernu □Trabou Bienestar di adulto òf famia □Salubridat fisiko □Salubridat sígíkó □Adikshon □Hustisia □Relashon familiar □yudansa pa un adulto desabilitá □Aktividatnan diario Desaroyo I bienestar pa un hoben □Komportashon I emoshon □Estudio □ Guia perspektivo □Desaroyo sosial, motivashon □Salubridat fisiko I mental □ Informashon di instansia òf terser pèrsona Bo tin autorisashon di kliente? ⃝ Sí ⃝ No Informashon pèrsonal di kliente Tutor □Mama □Tata □Konhuntu □Otro :………………………….. Den ki kategoria e pregunta ta ensera Proseso di aanmelding E persona mes ta bin hasi un aanmelding Si yena formulario pagina 1 No yena formulario pagina 2 Dikon un Segundo pagina. Pasobra no ta e palabra nan di e kliente mes. E kliente tin ku keda donjo di su mes toko. Kiko ta pasa sit a un minderjarig ku ke aplika pa un judansa. Kiko ta e rekisito nan? Yena formulario alvast pa bo kolega pa doorverwijzing jab o no mester puntra e kliente mesun kosnan bo ta hasi djis un chek ne kontakto of si algu a pasa kaba den e wachtijd.


text:
Semper bo kier a traha un pelicula, pero bo no sa con pa yega na e recursonan? Fundacion CINEARUBA su plataforma online pa recursonan audiovisual lo haci e buskeda mas facil!
E plataforma di recursonan ta diseña na e standard local pa facilita e proceso di produccion tanto pa e industria creativo y esnan cu ta inicia riba e tereno di cine. Na mes un momento e ta funciona manera un ‘hub’ creando oportunidadnan di negoshi y posibilidadnan di trabao door di conecta talentonan, cineastanan y profesionalnan cu otro. E ta haci mas facil e buskeda di actornan y di companianan di produccion. Tambe por publica anuncionan di ‘casting’ of di trabaonan riba e tereno di cine. E plataforma ta ofrece informacion encuanto fondonan, festivalnan y tambe e ta contene un glosario di terminonan di cine, por ehempel descripcion di funcion di personalnan di produccion. Incluso nificacion di e idioma audiovisual uza den prodccionnan cinematografico.
Pronto e plataforma lo inicia cu huur di ekiponan audiovisual pa por realisa produccionnan cinematografico. E intencion ta pa reduci e limitacionnan actual unda cu personanan cu kier traha pelicula no por yega facil na e ekiponan.
Ademas di e plataforma di recursonan, e website di fundacion CINEARUBA tin un database di peliculanan cu a wordo traha na Aruba. E obhetivo ta pa archiva y promove e cine di Aruba di manera cu esaki lo keda preserva pa futuro generacionnan. Na banda di esaki Fundacion CINEARUBA a crea un plataforma di peliculanan cortico titula ‘Cinecortico’ y ey por wak diferente peliculanan cortico traha na Aruba of door di talentonan local residencia den exterior.
Tur esakinan ta forma parti di CINEARUBA su metanan pa stimula e crecemento di un comunidad di cine local; proveyendo recursonan pa facilita colaboracionnan colectivo, pero tambe door di pone Aruba riba mapa como un incubador creativo. E website di Fundacion CINEARUBA no solamente ta provee hermentnan pa (aspirante) cineastanan, pero tambe e ta provee un platforma pa e talentonan local por ‘showcase’ nan trabaonan cu e amantenan di cine, estableciendo un cultura di cine local cu conocemento y aprecio pa e arte di cine.
E website di Fundacion CINEARUBA ta www.cinearuba.com
Award-winning Caribbean Filmmaker Juan Francisco Pardo was born on the beautiful Island of Aruba. He is a multitalented filmmaker and media designer. His passion and vision for this art form has been recognized in the reception of multiple awards.


text:
Autoriteit Consument & Markt (ACM) a stipulá e tarifanan máksimo pa distribushon di koriente na Hulanda Karibense. E tarifanan ta na vigor entrante 1 di yüli 2021.
ACM ta stipulá tarifanan máksimo pa produkshon i distribushon di koriente na Hulanda Karibense. E distribuidónan ta stipulá e tarifanan ku realmente nan lo kobra, a base di e tarifanan máksimo akí. Den esei e kompania di utilidat ta prosesá tambe eventual supsidio riba tarifa di koriente. Asina por ehèmpel, pa motibu di corona ta supsidiá e gastunan di e ret kompletamente i no ta kobra kliente tarifa di ret.
Pa uzo di koriente entrante 1 di yüli ACM ta ahustá e tarifanan máksimo pa por tene kuenta ku desaroyo di preisnan di kombustibel ku ta nesesario pa produsí koriente. Na 2020 e preisnan di kombustibel a baha drástikamente, den 2021 sinembargo preisnan di kombustibel ta subi atrobe. P’esei riba 1 di yüli 2021 e tarifanan máksimo di uzo variabel ta subi riba tur e islanan.
Boneiru
Pa Boneiru e tarifa máksimo di uzo variabel ta subi di 0,2554 USD/kWh pa 0,2948 USD/kWh. E tarifa máksimo di pagabon (prepago) ta subi di 0,4589 USD/kWh pa 0,4983 USD/kWh. Pa uzo di un kas di famia promedio na Boneiru esaki ta nifiká un subida di mas òf ménos USD 10 pa luna.
Sint Eustatius
Pa Sint Eustatius e tarifa máksimo di uzo variabel ta subi di 0,2736 USD/kWh pa 0,3224 USD/kWh. Pa uzo di un kas di famia promedio na Sint Eustatius esaki ta nifiká un subida di mas òf ménos USD 12 pa luna.
Saba
Pa Saba e tarifa máksimo di uzo variabel ta subi di 0,2851 USD/kWh pa 0,3692 USD/kWh. Pa uzo di un kas di famia promedio na Saba esaki ta nifiká un subida di alrededor di USD 21 USD pa luna. E subida akí, banda di subida di e preisnan di kombustibel, ta ser okashoná pa un parti tambe pa motibu ku mester a hasi un kalkulashon posterior pa motibu ku a tuma e parke solar den uzo. Despues a bin resultá ku Saba Electric Company (SEC) a logra muchu tiki entrada kompará ku e gastunan ku nan mester a hasi e tempu aya. E kalkulashon posterior un bia aki ta konserní mas òf ménos un terser parti di e oumentu di e tarifa máksimo di uzo i ya e ta kompletamente hasi kaba.


text:
Placa cash of cheque
Benta di mest, pesticida y material
Descripcion
Pa bo materialnan pa horticultura y agricultura bo por acudi semper na Santa Rosa/DLVV. Santa Rosa tin un cantidad limita di mest, pesticida y articulo pa horticultura (manera potchi, material pa sistema di drip, paña pa sombra). Santa Rosa ta haya e materialnan aki den bulto grandi y ta paketa nan pa uzo inmediato. E materialnan ta en principio destina pa productor registra den sector di horticultura, pero amante di hardineria tambe por cumpra e articulonan aki.
Unda pa pidi'e? / Mas informacion na
Cahera di Santa Rosa (DLVV) y e Seccion di Horticultura
Habri pa publico: dialuna pa diabierna di 7.00 – 12.00 y 13.00 – 16.00
Orario di caha: dialuna pa diabierna di 7.30 – 12.00 y 13.00 – 15.00
Fin di siman, e dianan di fiesta y e dianan di ATV ta cera pa publico
Kico mi tin di hiba cu mi?
Cuanto e ta costa?
Depende di e prijs di costo:
- prijs di gordura ta varia entre Awg. 1,35 – 7,70 pa kilo;
- prijs di pesticida ta varia entre Awg. 2,00 – 30,00 pa 100 ml;
- prijs di paña di sombra Awg. 10,00 – 18,00 pa meter;
- prijs di piesa pa sistema di drip Awg. 1,00 – 4,00 pa un.
Cuanto tempo ta dura pa hay'e?
Por hiba e materialnan mesora tanten cu tin den stock.


text:
ricibi epoints
Pa ricibi points ta super facil. Bo lo ricibi punto door di simplemente shop online riba eCards Aruba. Pa cada AWG 1,- cu bo paga, bo lo ricibi DOS ePoints back!
Bo tabata sa cu nos ta dunabo 500 ePoints como regalo pa bo hacimento di aña?
Ricibi Premio
Redeem bo ePoints pa ricibi discount codes! E discount codes por wordo uza riba bo siguiente compra.
Djis log in riba bo ePoints account, y click Get Rewards pa selecta e voucher cu bo kier redeem y bo ta cla!
Hunga Mas, Paga Menos
Uza e discount code durante e checkout process riba bo siguiente compra y paga menos!
Awo bo por djis sigui hunga bo favorite games of mira bo favorite videos riba Netflix.
INSCRIBI AWO Y RICIBI EPOINTS GRATIS INMEDIATAMENTE
Ricibi 200 ePoints Gratis ora bo inscribi pa prome biaha! Tambe keda up to date cu nos ultimo promotions, productonan y sales. Directo den bo inbox.Inscribi Awo
Tur cliente cu inscribi lo ricbi un account riba eCards Aruba, check bo email pa bo account confirmation y crea un password. Tambe lo wordo inscribi na nos mailing list. Bo ta liber pa unsubscribe anytime.


text:
Ivan Rakitić 🇭🇷
Ivan Rakitić (30) ta un futbolista profesional di croacia cu ta hunga pa e club spaño Barcelona y e ekipo nacional. Rakitić a cuminsa su carrera profesional na Basel y despues a hunga den varios ekipo te cu el a wordo contrata pa Sevilla na 2011. Na 2014, Barcelona y Sevilla a yega na un acuerdo riba e transferencia di Rakitić. Den su prome temporada cu Barcelona nan a gana tur 3 titulo: La Liga, Copa del Rey, UEFA Champions League. El a haci su debut na 2007 cu Croacia y a representa su pais na UEFA Eurocopa 2008, Eurocopa 2012, Copa Mundial di FIFA 2014, Eurocopa UEFA 2016 y Copa Mundial FIFA 2018.
Denís Chéryshev 🇷🇺
Denis Dmitriyevich Cheryshev (27) ta un futbolista profesional ruso cu ta hunga cu e club spaño Villarreal CF y di ekipo nacional ruso. Prome di haci su debut cu Rusia, Cheryshev tambe por a representa Spaña door cu e tin dubbel nacionalidad. Aunke den un entrevista el a bisa cu e ta sinti su mes mas Spaño cu Ruso, el a acepta pa pertenece na e ekipo Ruso. Despues di a gana 45 partido y a anota 23 goal, Cheryshev a haci su debut cu ekipo di Rusia na 2012 y naturalmente awor den Copa Mundial 2018.
Thibaut Courtois 🇧🇪
E tabata ser considera como un prospecto prometedor den su hubentud y despues Courtois (26) a comberti den un di e miho hungadornan di mundo den su posicion. Door di su amplio gama di habilidad, el a ser defini como un “portero completo” cu tiki debilidad. Courtois a haci su debut internacional senior na October 2011 y el a bira e portero mas hoben pa representa Belgica. For di e tempo ey el a gana mas di 50 partido internacional y tabata den Copa Mundial 2014 y UEFA Euro 2016.


text:
ORANJESTAD – “Tin hopi daño kaba, pero si Jose tambe pasa mayan lo ta un desaster.”Walter Hellebrand di Monuments Foundation na Sint Eustatius a kaba di tira un bista pafó. E daño na kosta despues di orkan Irma ta grandi, hopi kas ta destruí i e bientu a basha palu di koriente abou.
Despues di Orkan Irma ta sigui un tempestat mas. Ta trata di tempestat tropikal Jose, ku segun espektativa lo bira un orkan.
No tin komunikashon
Komunikashon riba kasi tur e islanan a kai: ta via internet so por alkansá Hellebrand ainda. E no por alkansá su ruman ku ta biba na Sint Maarten. “Delaster kos ku mi a tende ta ku tabata impetuoso: tur kos ta destruí.”Hellebrand ta bira emoshonal ora e kòrda. “Durante orkan Luis na 1995 el a pèrdè tur kos. E mester a konstruí tur kos di nobo i awor esaki ta sosodé.”
Imágen: Walter Hellebrand
Pa orkan Irma a yega dieskuater marinir i militar èkstra di ehérsito na Sint Eustatius. Mas personal, material i otro rekurso ta na kaminda. No ta kla ainda kon grandi e daño ta riba e isla i si tin víktima.
‘Tur kos a kibra’
Koriente a bai kasi riba henter e isla. Awor Hellebrand ta espesialmente prekupá pa Jose: “Tur kos ta fofo i kibrá. Si awor un orkan mas pasa, e daño lo ta inimaginabel.”


text:
Tanto CFT y IMF a señala den nan rapport cu un di e retonan structural cu Aruba tin su dilanti, ta e situacion cu e productividad laboral ta abou. Productividad laboral ta con efectivo empleadonan ta presteer. Por ehempel tin un proyecto cu mester wordo ehecuta den un periodo di 4 luna, y por dicidi di bay hasi uzo di 5 of 10 empleado. Door di hasi uzo di menos empleado (dus 5 den e ehempel aki) e productividad ta grandi, pa e motibo cu menos empleado lo hasi e trabou enbez di hasi uzo di mas empleado. Otro manera di midi e productividad laboral ta si hasi uzo di mas empleado y e proyecto lo termina den un periodo mas cortico. Den e ehempel menciona esey nifica, haci e projecto cu 10 empleado pero enbez di termina e projecto den 4 luna, ta termin’ e den 2 luna di tempo.
Un di e factornan cu tin influencia pa mehora productividad laboral ta enseñansa. Enseñansa tin influencia riba productividad laboral, como cu un empleado cu tin bon conocimiento riba su materia lo presteer optimal. Aunke cu enseñansa na Aruba conoce su limitacionan mester percura pa por ofrese tur locual cu por y cu e mihor calidad. Cu limitacion ta wordo comprendi cu no ta tur opleiding tin na Aruba (p.e. scheepvaart, luchtvaart,enz) y momento di sigui studia, hopi hobennan mester sigui un estudio avansa den exterior.
Momento cu ta bay traha riba e topico enseñansa, mester evalua ki oportunidadnan enseñansa mester por ofrese pa keda mehora productividad laboral. Tres punto cu ta hunga un rol grandi entre e relacion di enseñansa y productividad laboral ta:
- “Scholing”. Momento cu empleadonan ta bon educa nan productividad laboral lo ta halto. Aki ta unda cu calidad ta di suma importante. E calidad ta percura cu un alumno ta domina e materia optimal. Door di domina su materia optimal e por funciona den su trabou na un manera optimal.
- “Bijscholing”. Bijscholing ta brinda oportunidad pa cuidadanonan keda desaroya nan mes pa asina nan no cay atras segun nan trabou ta desaroya. Y tambe crea oportunidad pa es nan cu pa un motibo of otro no a haya oportunidad pa sigui un opleiding.
- “Herscholing”. Un persona cu a sigui un opleiding cu no ta pas cu su persona, lo no duna productividad optimal cu consecuensia cu su productividad laboral lo keda cada bez bira menos. Y pa es motibo mester tin e oportunidad pa e haya chens di sigui un otro opleiding cu e ta sinti cu ta pas mas cu su personalidad.
Mehora productividad laboral tin su beneficionan pero tambe e ta trese su retonan. E beneficio di un miho productividad laboral unda cu companianan por funciona optimal cu menos empleado, ta crea cu e companianan tin e flexibilidad di ofrese un miho salario pa por sigui competi. Empleadonan cu tin un miho salario ta contribui mas cu economia di Aruba. E reto cu empleadonan tin miho productividad laboral ta trese cu lo bay tin mester di mas empleo. Como cu mehora productividad laboral ta hasi cu compania por drei cu menos empleado, ta hasi cu si no crea empleo lo tin como consecuencianan cu un grupo di habitante lo ta desemplea. Pa crea mas empleo cu miho salario y cu ta brinda mas variacion den profesion, POR lo ehecuta den e siguiente gobernacion:
- Expande turismo pa medio di fast ferry entre e islanan Aruba, Corsou y Boneiro.
- Introduci pilar economico nobo cu ta e curason di Fourth Industrial Revolution.
E pilar economico nobo lo ta enfocando riba companianan high tech, E-business, startups, business incubators, companianan fintech y otro actividadnan economico innovativo basa riba tecnologia nobo
Pa ta atractivo pa introduci un pilar economico nobo lo:
- Introduci incentivonan fiscal.
- Stimula creacion di un fondo di inversion.
- Brinda e infrastructura necesario cu e meta pa desaroya un sector economico nobo.
Pa crea y logra oportunidad igual pa tur alumno, mester hasi enseñansa accesibel pa un y tur. Pa es motibo POR lo introduci enseñansa cu ta wordo subsidia pa gobierno, completamente gratis. Tanto pa e alumnonan di scol preparatorio, scol basico y scol secundario.


text: KRALENDIJK – Gezaghèber di Boneiru Edison Rijna a dirigí palabra pa komunidat relashon ku desaroyonan rondó di vírùs di ‘corona’. “Djaluna 20 di aprel momentu ku mi ta bai papia ku pueblo, a hasi 180 tèst i for di nan 2 a resultá positivo di ‘COVID-19’, ‘corona virus’. Anterior mente tabatin poko konfushon tokante e promé kaso. E kaso ta ku 2 hende tabatin kontakto ku otro. E informashon ku nos tin awor, ta konsiderá ámbos kaso positivo. Investigashon relashoná ku e 2 kasonan ku ta positivo pa vírùs di ‘corona’, a atendé ku tur esnan ku tabatin kontakto ku e 2 persona ku tin e vírùs. Ta konosí awor ku esnan ku tin e vírùs no por infektá otro hende. Un di e personanan infektá ku e vírùs ya a rekuperá kompletamente i e otro ta rekuperando stabil. Investigashon ta mustra ku e hendenan a keda infektá ku e vírùs den pasado. Pa tur klaridat, awor a pasa di 1 kaso pa e di 2 kaso. Tin un di tres kaso pendiente. Ta trata di un persona ku a drenta hospital resientemente i tin problema ku pulmonia, loke por ta indiká ku e ta infektá ku ‘COVID-19. A tèst e persona e dia nan ku a pasa, i tur 2 bia e tèst a sali negativo. Tin diferente investigashon ta tumando lugá, relashoná ku e situashon. Ta plania pa hasi un di 3 tèst serka e persona. Pa tur seguridat ta tratando e kaso di e persona unu di ‘COVID-19’. Esei a pone ku a inisiá un investigashon di tur esnan ku tabata den kontakto ku e persona. E hendenan ku tabatin kontakto ku e persona a bai den karentena. A isolá e persona i ta pendiente di resultado di e último tèstnan di e persona. Tur tres persona ta di Boneiru. Esaki sigur ta trese mas pregunta, sinembargo manera primintí, mi ta komuniká di un forma habri i transparente ku komunidat. Pa awor e informashon ku mi a menshoná nos ta disponé di dje, i por duna komunidat. No por bisa adelante kon e vírùs ta komportá su mes. Desaroyonan ta tumando lugá un tras di otro. Pa awor no ta bai tuma medida èkstra. Momentu tin mas informashon di e kaso ku ta pendiente, ta informá komunidat, i si ta nesesario pa tuma medida mas severo. Mi ta hasi un yamada na un i tur, pa keda trankil, kumpli ku regla i medidanan ya menshoná,” gezaghèber Rijna a menshoná papiando ku komunidat.


text:
09-2021 – E vacuna ta e instrumento pa acelera recuperacion di nos economia
Oranjestad – Camara di Comercio y Industria Aruba (KvK) ta keda boga pa tin dialogo continuo entre e stakeholders, pa asina tur partido por keda al tanto di e ultimo desaroyonan riba terenonan clave y por duna aporte pa tuma accion y logra e cambionan necesario pa Aruba por progresa. Den e cuadro aki, KvK a reuni cu Minister di Turismo, Salud y Deporte, sr. Danqui Oduber, pa scucha y intercambia idea di con lo por acelera recuperacion di nos economia y turismo y tambe a delibera riba algun aspecto di cuido medico.
Den e reunion, KvK a aplaudi y expresa su sosten pa e forma profesional con e proceso di vacuna ta canando y ta considera e vacuna como un instrumento pa acelera recuperacion di nos economia y turismo, ya cu mas lihe nos comunidad wordo vacuna, mas lihe lo reduci e riesgo di contagio di e coronavirus y consecuentemente lo por entre otro ahusta faborablemente e orario di cierre di negoshi y e toque de queda. Esaki lo crea oportunidad pa aumento di actividad comercial y benta y lo trece confiansa no solamente localmente, sino tambe pa turistanan por bolbe Aruba y sinti nan mes mas sigur y confortabel. Pa e proximo lunanan ta pronostica un crecemento den turismo, pesey ta sumamente importante pa Aruba tuma tur paso necesario pa por brinda mas siguridad y asina aumenta e fluho di turista.
KvK ta bolbe haci un apelacion na un y tur, specialmente sector priva, pa sostene y promove registracion pa vacuna. No warda pa registra pa asina Aruba por ricibi awo mas lihe y mas tanto vacuna cu ta posibel. E scenario di aumento di vacunacion, banda di e reglanan di higiena y distanciamento social, por resulta den suavisacion di e exigencianan actual cu ta dificulta biahamento y asina Aruba, principalmente comercio, por saca probecho y por tin un aumento di ingreso cu ta sumamente importante pa recuperacion di e negoshinan y tambe di nos economia. Un isla vacuna ta crea mas siguridad.
KvK ta gradici Minister pa e atencion y lo keda monitor e desaroyonan di cerca.
Aruba, 30 di maart 2021
Camara di Comercio y Industria (KvK)
Scroll To Top


text: ORANJESTAD, Aruba – 06 mei 2020 Despues di 13 dia sin conose mas caso positivo di COVID-19 na Aruba awe nos a wordo informa di un caso positivo nobo. E caso positivo nobo aki tin vinculo cu un otro caso positivo y ta trata aki di un persona cu ya tawata den cuarentena y ta pasa awo di cuarentena pa isolacion. Na e momentonan aki tur desicion tuma pa cu e Fase 1 di recuperacion di Aruba su Economia y Futuro ta canando segun plan di gobierno. Mientras e dianan ta pasa poco poco comunidad ta cuminsa move mas, y e posibilidad tey cu e cantidad di casonan di COVID-19 por aumenta. Esaki tambe ta parti di e Normal Nobo rond mundo. Aruba a scohe pa habri su economia den fase pa di e forma aki por controla e riesgo. Despues di 2 siman ta evalua con e simannan a bay pa dicidi si mester ahusta e maneho. Comunidad por move mas awor sinembargo ta hopi importante pa tur hende sigui ta alerto y practica e reglanan di distanciamento fisico y di higiena pa proteha bo mes na tur momento.


text: ORANJESTAD, Aruba – 13 april 2020: Despues di basta deliberacion entre Gobierno di Aruba y Gobierno di Hulanda riba ampliacion di nos capasidad di intensive care (IC) unit. Awe tardi cu hopi entusiasmo nos por bisa cu nos Hospital Dr Horacio Oduber Hospital lo bay conta cu e capasidad di 33 IC unit. E virus di COVID-19 a demostra di ta plama hopi lihe y por ocaciona complicacion cu hospitalisacion como consecuencia. Rond mundo paisnan ta enfrentando scarsedad di ekipo, medicamento y personal pa atende cu pashentnan cu complicacion pa motibo di COVID-19. Sin ekipo como instancia medico bo no por haci nada mas pa yuda un pashent y como consecuencia e cantidad di mortonan ta cuminsa aumenta. Na inicio di e crisis aki Aruba su Hospital tawata conta cu un capasidad di 6 IC unit, trahando duro a logra aumenta esaki pa 21. Mirando cu esaki ainda no ta suficiente pa si Aruba haya un brote grandi di COVID-19 a delibera cu Hulanda pa yuda nos aumenta esaki y awor a yega na un totaal di 33 IC unit. Si tin e posibilidad pa aumenta un poco mas, gobierno lo aumenta e capasidad un tiki mas. Esaki pa garantisa cu tur persona cu bin den contacto cu e virus aki y desaroya complicacion por ricibi tratamento medico adecuado y na tempo. Door di test lo maximo posibel nos ta lokalisando e pashentenan di COVID-19 trempan. Nos por monitor desaroyo di nan salud continuamente y pa esnan cu desaroya complicacion tin suficiente espacio, medicamento y tratamento den hospital pa nan recuperacion. Di e manera aki Gobierno di Aruba ta haci su maximo esfuerso pa maneha COVID-19.


text:
ORANJESTAD – Un di e condicionnan cu ta figura den e pakete di Pais cu Reino Hulandes kier pa Aruba cumpli cune pa por keda haya yudansa financiero, ta un estudio pa Aruba bay over na dollarisa nos economia. Cu otro palabra, lo kier mira si ta mas mihor pa Aruba reemplaza nos florin pa asina usa e dollar Americano so como nos moneda oficial. Bay over na dollar no necesariamente lo yuda Aruba, ya cu nos propio moneda banda di ta un herment economico, e ta un simbolo di nos identidad tambe. Reino Hulandes no a duna un motibo balido pakico un eventual dollarisacion ta necesario pa Aruba. Te cu awor no tin ningun indicacion financiero of economico cu ta hustifica un cambio di nos florin pa introduci dollar na Aruba.
Dollarisacion no ta haci magia
Hopi biaha paisnan cu economia chikito y cu tin lasonan fuerte cu Merca of cu a yega di pasa den problema economico grandi, ta recuri na dollarisacion. Aruba berdad ta cumpli cu rekisitonan pa dollarisa, ma e exito di dollarisacion ta sinta den un maneho economico y fiscal stabil. Djies bay over na uso exclusivo di dollar no ta bay haci magia pa ningun Pais. E magia ta sinta, entre otro, den nos boluntad como Gobierno y Pais pa hiba un maneho financiero y economico sano.
Dollarisacion na Aruba tin su implicacion
Na nivel macro economico por bisa cu di un banda dollarisacion lo por baha gasto di transaccionnan internacional, lo por haci prestamo di placa mas barata na interes mas reduci y por beneficia negoshi y inversion internacional. Di otro banda, dollarisacion ta pone cu Aruba mester importa e maneho monetario di Merca y ta bay depende di decision di nan Federal Reserve y ta haci nos mas vulnerabel na shocknan externo cu por tin consecuencia inflatorio pa nos economia cu perdida di poder di compra pa e consumidor como consecuencia. Cu perdida di e maneho monetario, Aruba ta keda solamente cu e maneho presupuestario como un herment pa influencia nos economia cual ta implica cu nos no por bay core cu deficit y mester percura pa presupuestonan di Pais Aruba conta cu surplusnan pa asina por tin un espacio pa hiba acabo un maneho economico propio. Dollarisacion ta costa Aruba placa tambe. Banco Central mester cumpra tur florin den circulacion y lo mester usa su reservanan pa paga pa esaki, bahando nos reserva di divisas. Dollarisacion ta elimina tambe e entrada cu Gobierno ta ricibi di provision di divisas y di e margen riba cambio di valuta y seigniorage door cu e ganashi di Banco Central ta baha. Dollarisacion ta implica cu Banco Central ta perde su rol como instancia cu por crea placa y ta perde tambe nan funcion como ‘lender of last resort’ di e banconan local na momento di un stress financiero. Dollarisacion ta pone cu Banco Central su rol ta wordo limita of ta bira hasta obsoleto, cual ta implica cu Gobierno di Aruba su rol pa maneho di economia ta bay bira mas grandi.
No tin motibo balido pa dollarisa
Dollarisacion tin basta implicacion pa Aruba y nos mester puntra nos mes si un cambio cu asina tanto implicacion ta realmente beneficioso pa Aruba. Mas aun, si nos tene na cuenta cu nos reservas di divisas ta cumpli cu rekisitonan internacional, cu no ta vislumbra un risico pa devaluacion di e Florin Arubano y cu no tin deficit structural riba balansa di pago di Aruba, no tin motibo balido pa Aruba laga e florin un banda y bay dollarisa.
Nos moneda ta simbolo di nos identidad
E Florin di Aruba ta nos moneda oficial cu cual nos como Pais y nos como Arubiano ta identifica nos mes. Hunto cu nos Himno, Bandera y nos Escudo, nos Florin ta simbolo di nos identidad cu ta uni nos como Pueblo y como Pais. Na momento cu tuma e decicion politico pa dollarisa, nos ta kibra e union aki y ta atacha e identidad di nos Pueblo na un manera profundo. Pa e motibo aki tambe, si acaso Aruba haye den problema economico mes cu ta hustifica un dollarisacion, e ta hopi necesario pa nos usa nos tino y curason pa nos no bay torno na e moneda cu ta representa nos identidad y forza di nos Pais.